Mancini bakal Pengurus Arab Saudi -Media Arab

RIYADH, 15 Ogos - Bekas Pengurus Itali, Roberto Mancini disebut-sebut bakal mengambil alih skuad kebangsaan Arab Saudi, kata akhbar sukan berbahasa Arab Arriyadiyah.Menurut sumber akhbar berkenaan, Mancini dikatakan bakal mengisi kekosongan jawatan yang ditinggalkan oleh pengurus sebelum ini, Herve Renard yang tidak disambung kontraknya oleh Persekutuan Bola Sepak Arab Saudi (SAFF).Renard kini dilantik mengemudi pasukan bola sepak wanita negara berkenaan.Semalam Persekutuan Bola Sepak Itali (FIGC) mengumumkan peletakan jawatan Mancini sebagai pengurus pasukan kebangsaan negara itu.Bekas pemain Sampodoria berusia 58 tahun itu sebelum ini berjaya membawa Itali menjuarai Kejohanan Euro 2020 menewaskan England pada final melalui sepakan penalti di Wembley.Sekiranya laporan tersebut benar mancini bakal menjadi pengurus ke-49 yang mengendalikan Arab Saudi.Tugasan pertamanya adalah pada kejohanan kelayakan Piala Dunia 2026 yang bakal bermula pada November depan-Arabnews

(Bekas Pengurus bola sepak Itali, Roberto Mancini/FOTO AFP)


La Liga: Atletico buka kempen dengan kemenangan

MADRID, 15 Ogos - Atletico Madrid membuka kempen La Liga dengan kemenangan bergaya menundukkan Granada 3-1.Penyerang Atletico, Alvaro Morota membuka jaringan tuan rumah pada minit-minit akhir separuh masa pertama hasil kesilapan pertahanan Granada yang gagal mengeluarkan bola di dalam kotak penalti. Kesempatan tersebut diambil Morota yang merembat masuk dari jarak dekat.Bersambung babak kedua, Granada menyamakan kedudukan 1-1 hasil sepakan Samu Omorodion.Gol tersebut berpunca hasil daripada kesilapan pertahanan Atletico, Yannick Carrasco yang gagal mengeluarkan bola dari kawasan pertahanan menyaksikan Gonzalo Villar berjaya melakukan hantaran lintang bagi disudahkan oleh Omorodion bagi gol pertama peribadinya musim ini.Carrasco menebus semula kesilapannya apabila berjaya menghantar bola ke Memphis Depay yang melepaskan rembatan dari jarak 25 meter bagi gol kedua pasukan Atletico mendahului perlawananan 2-1.Pengurus Atletico Madrid, Diego Simone memuji peranan Carascco yang memulakan gerakan bagi menghasilkan gol berkenaan."Gol tersebut sangat cantik. Saya gembira dengan kerja keras yang dilakukan Carassco. Dia berusaha bagi mendaatkan tempat dalam kesebelasan utama pasukan", kata Simone.Kedua-dua pasukan saling berbalas serangan sebelum Marcos Llorente menjaringkan gol ketiga buat Atletico Madrid pada minit-minit akhir perlawanan bagi menjadikan kedudukan 3-1.Kejayaan tersebut membolehkan Atletico memintas beberapa pasukan seperti Real Madrid,Osasuna dan Rayo Vallecano bagi mendahului liga dengan kelebihan jaringan.-AFP

(Penyerang Atletico Madrid, Memphis Depay meraikan kejayaan menjaringkan golpasukan pada perlawanan menentang Granada/FOTO AFP)


Liga Super: Selangor benam NS, Terengganu berpesta gol

(Selangor FC menjinakkan Negeri Sembilan FC 4-0, malam tadi/ FB Selangor FC)

KUALA LUMPUR, 14 Ogos- Selangor FC mengukuhkan cengkaman dalam perebutan slot Piala Konfederasi Bolasepak Asia (AFC) musim depan dengan melebarkan jurang mata di tempat kedua, selepas menjinakkan Negeri Sembilan FC 4-0, malam tadi.Pada aksi di Stadium Tuanku Abdul Rahman, Paroi, The Red Giants mendominasi separuh masa pertama dan mendahului jaringan menerusi pemain import, Richmond Boakye pada minit ke-27.Di babak kedua, pasukan pelawat menjaringkan tiga lagi gol, dicetak Ayron Del Valle pada minit ke-59, Yohandry Orozco minit ke-75 sebelum Harith Haiqal melengkapkan kemenangan minit ke-83.Skuad Jang terus berputih mata tanpa sebarang jaringan.Selangor kini mengumpul 46 mata, enam mata mendahului KDA FC di tempat ketiga yang kurang dua perlawanan.Sementara itu, Terengganu FC berpesta gol apabila membelasah Kelantan FC 8-0 pada satu lagi pertembungan Liga Super yang tertangguh selama 90 minit susulan padang ditakungi air akibat hujan lebat di Stadium Sultan Muhammad IV, Kota Bharu.

Situasi itu tidak menjejaskan skuad Penyu bimbingan Tomislav Steinbruckner yang beraksi cemerlang dengan mencetak empat gol pada separuh masa pertama.Gol dicetak Ivan Mamut, Nurillo Tukhtasiniov, Nik Sharif Haseefy dan Engku Nur Shakir. Di babak kedua, tuan rumah terus dirundung malang apabila TFC bertalu-talu menyumbat gol.Mamut mencatat hatrik, dan jaringan lain disempurnakan Safwan Mazlan dan Hakimi Abdullah untuk melengkapkan malam gilang gemilang buat TFC.Terengganu kekal di tangga keenam, manakala The Red Warriors setia di kedudukan kedua tercorot.


Real Madrid pinjam Kepa

MADRID, 15 Ogos - Penjaga gol Chelsea, Kepa Arrizabalaga telah melengkapkan perpindahan secara pinjaman selama semusim ke Real Madrid.Pemain antarabangsa Sepanyol itu akan bersama skuad 'Galaticos' sehingga Jun tahun hadapan.Real memerlukan penjaga gol baharu selepas penjaga gol utamanya Thibaut Courtois terpaksa diketepikan hingga akhir musim ini akibat kecederaan ACL.Kepa menyertai Chelsea daripada Athletic Bilbao pada 2018 dengan nilai perpindahan £71.7 juta pound.Penjaga gol berusia 28 tahun memenangi satu gelaran Liga Juara-Juara, satu Piala Dunia Kelab dan satu Liga Europa sepanjang lima tahun bersama 'The Blues'.Kecederaan Courtois menjadi tamparan hebat buat Real kerana mereka perlu beraksi tanpa khidmat salah seorang pemain utama untuk masa hadapan.Courtois menyertai Real dari Chelsea pada 2018 selepas memenangi dua kejuaraan Liga Perdana, Piala FA dan Piala Liga ketika di Stamford Bridge.Dia dinamakan Pemain Terbaik Perlawanan bagi perlawanan akhir Liga Juara-Juara 2022 selepas mempamerkan salah satu prestasi terhebat penjaga gol dalam aksi final trofi Eropah.-REUTERS

(Penjaga gol Real Madrid, Thibaut Courtois terpaksa diketepikan sehingga akhir musimakibat kecederaan ACL/FOTO AFP)


Mancini ucap 'ciao Azzuri'

ROME, 14 Ogos- Roberto Mancini telah meletak jawatan sebagai jurulatih skuad kebangsaan Itali, umum Persekutuan Bola Sepak Itali (FIGC) pada Ahad.FIGC berkata dalam satu kenyataan bahawa mereka telah menerima keputusan mengejut Mancini untuk berundur, lewat petang semalam .“Disebabkan komitmen penting pasukan yang menghadapi kelayakan Euro 2024 menentang Macedonia Utara dan Ukraine, FIGC akan mengumumkan nama jurulatih kebangsaan baharu dalam beberapa hari akan datang,” tambah persekutuan itu.Mancini dilantik pada Mei 2018 selepas kegagalan Itali untuk layak ke Piala Dunia 2018 di bawah kendalian Gian Piero Ventura.Bekas pemain antarabangsa, Mancini membantu pasukannya memenangi Euro 2021 tetapi kemudian gagal melayakkan Itali ke Piala Dunia 2022 di Qatar.Perletakan jawatan Mancini dilihat sebagai satu kejutan besar tanpa sebarang tanda amaran.Awal bulan ini bekas pemain berusia 58 tahun itu juga telah diberi tanggungjawab untuk mengendalikan pasukan Bawah 21 dan Bawah 20 tahun negara.Akhbar Itali telah membuat spekulasi bahawa Luciano Spalletti disebut-sebut sebagai pengganti Mancini selepas menamatkan penantian 33 tahun Napoli untuk gelaran Serie A musim lalu, sebelum melepaskan jawatannya.-AFP


PSM senarai 15 pemain ke Program Sukan Asia 2022

KUALA LUMPUR, 14 Ogos- Persatuan Sepaktakraw Malaysia (PSM) menyenaraikan 15 daripada 25 pemain ke Program Sukan Asia 2022 sebagai persediaan mengharungi temasya itu di Hangzhou, China pada September ini.Timbalan Presidennya Datuk Abdul Halim Suleiman berkata pemilihan pemain tersebut dinilai barisan kejurulatihan kebangsaan berdasarkan prestasi semasa di Sukan SEA 2023, Liga Sepak Takraw (STL) 2022/23 dan Kejohanan Dunia Piala Raja Thai 2023.Beliau berkata, senarai nama tersebut mempunyai campuran pemain baharu dan senior bagi memastikan kesinambungan pemain berpengalaman berterusan."Senarai nama ini, ada pemain baharu, ada juga pemain lama. Pertama, untuk jangka masa panjang kita perlu yakin untuk memastikan pemain baharu ini menjadi pemain pelapis mengantikan pemain-pemain lama,"katanya.Kesemua pemain tersebut akan bertolak ke Ratchaburi, Thailand untuk berlatih di sana selain turut serta dalam Kejohanan Piala Pattaya sebagai sebahagian persiapan ke Sukan Asia.

(Timbalan Presiden PSM Datuk Abdul Halim Suleiman)


Sabah hukum KL City minit akhir

KOTA KINABALU, 13 Ogos- Sabah FC bangkit daripada ketinggalan 1-2 untuk mencatat kemenangan dramatik di Stadium Likas dalam aksi Liga Super dengan menewaskan Kuala Lumpur City FC 3-2.

Sabah FC yang tewas kepada Johor Darul Ta’zim (JDT) dalam aksi lalu, turun dengan tekad menewaskan KL City FC, menurunkan kesebelasan terbaik mengimbangi kekuatan pasukan lawan.

Separuh masa pertama menyaksikan kedua-dua pasukan saling melancarkan serangan namun gagal menemui jaringan awal selepas digagalkan oleh pertahanan dan ketangkasan penjaga gol kedua-dua pasukan.

Pada separuh masa kedua, kemasukan Saddil Ramdani menggantikan Muhammad Firdaus Chew, mengubah corak permainan Sabah FC dengan larian dan hantaran lebih menarik berjaya menghasilkan jaringan pertama pada minit ke-51, selepas Stuart Wilkin berjaya menyudahkan hantaran Telmo Ferreira Castanheira hasil gerakan yang dimulakan Saddil Ramdani.

KL City FC yang dikejutkan dengan jaringan awal, berjaya menyamakan kedudukan pada minit ke-60 , selepas Romel Morales berjaya menanduk masuk hantaran Declan Lambert dari sebelah kanan.

Sabah FC yang tersentak dengan gol penyamaan cuba melakukan serangan balas, namun dikejutkan dengan jaringan kedua KL City FC melalui gerakan solo pemain muda Haqimi Azim Rosli, yang melakukan rembatan deras selepas berjaya melepasi kawalan Daniel Ting.

Sabah FC yang melakukan beberapa penggantian pemain, terus memberi tekanan ke atas gawang KL City FC dan berjaya menjaringkan gol penyamaan, selepas Park Taesu melakukan rembatan tepat menewaskan Kevin Ray Mendoza pada minit ke-80.

Ketika perlawanan dilihat seakan-akan berakhir dengan keputusan seri, Gabriel Peres muncul wira Sabah FC apabila berjaya menyudahkan hantaran cantik Rizal Ghazali pada minit ke-89, menewaskan penjaga gol KL City FC.

Ketua Jurulatih Sabah Datuk Ong Kim Swee berkata pasukannya perlu mengekalkan momentum untuk mengharungi perlawanan seterusnya.

"Kita tidak boleh kehilangan mata di sini. Kita tahu liga hampir ke penghujung, dan apa yg ditunjukkan oleh semua adalah satu sikap yg cukup positif dan kita harus kekalkan dalam perlawanan-perlawanan akan datang," kata Ong.

Sementara itu, Ketua Jurulatih KL City FC Nenad Bacina berpuas hati dengan persembahan anak buahnya walaupun tewas.

"Saya rasa kami mengawal kebanyakan permainan terutamanya separuh masa kedua. Kami mempamerkan permainan yang sangat bagus dan cemerlang dan kami mendahului menerusi pemain muda Haqimi. Kami perlu meneliti semula rakaman video untuk menganalisis kesilapan yang berlaku," katanya.

Kira-kira 6,566 penonton hadir menyaksikan perlawanan.


JDT semakin hampiri gelaran ke-10 Liga Super

(Pemain JDT Arif Aiman Mohd Hanapi mengasak pemain Perak FC Muhamad Afif Asyraf Mohamad Zabawi pada perlawanan Liga Super/BERNAMA)

JOHOR BAHRU, 13 Ogos- Johor Darul Ta’zim (JDT) semakin hampir merangkul kejuaraan Liga Super buat kali ke-10 berturut-turut apabila mudah menundukkan Perak 5-0 di Stadium Sultan Ibrahim, Iskandar Puteri malam tadi.

Keputusan itu juga mengekalkan rekod kemenangan 100% buat JDT dalam kesemua 20 perlawanan setakat ini.

Gol pembukaan dijaringkan pada minit ke-21 menerusi sepakan penyudah Heberty Fernandes, hasil umpanan Endrick Dos Santos yang menerima hantaran Bergson Da Silva.

JDT menambah gol kedua enam minit kemudian menerusi tandukan Matthew Davies yang merupakan gol peribadi pertamanya musim ini.

Kesilapan penjaga gol Perak, T. Shaheeswaran pada minit ke-35 dihukum Bergson da Silva untuk memastikan JDT memimpin perlawanan 3-0.

Memasuki babak kedua, Oscar Arribas menambah derita Perak selepas menjaringkan gol keempat hasil hantaran Jordi Amat pada minit ke-55.

Perak terus dimalukan pada minit ke-66 apabila sepakan bebas Juan Muniz tepat ke penjuru kanan gawang untuk gol kelima JDT.

Keputusan 5-0 menyaksikan JDT menerajui Liga Super dengan 60 mata manakala Perak di tangga ke-11 mengumpul 16 mata.

Berbaki enam perlawanan, JDT hanya memerlukan dua mata lagi untuk mengesahkan kejuaraan musim ini.

(Bergson Gustavo Silveira Da Silva meraikan jaringan bersama Heberty Fernandes De Andrade pada perlawanan Liga Super di antara JDT dan Perak FC/BERNAMA)


ACT 2023: Malaysia ke final selepas 'baham Korea Selatan

CHENNAI, 12 Ogos - Skuad hoki kebangsaan mencipta sejarah setelah melangkah ke final buat kali pertama pada kejohanan Trofi Juara-Juara Asia (ACT) 2023.Skuad bimbingan Arul Selvaraj mara selepas membelasah juara bertahan, Korea Selatan 6-2 pada aksi separuh akhir malam tadi.Perlawanan yang berlangsung di Stadium Mayor Radhakrishnan, menyaksikan Korea Selatan bermula agresif untuk mendahului kedudukan apabila Ji Woo Cheon, yang mencipta jaringan seawal minit ketiga menerusi gol padang.Skuad Speedy Tigers bagaimanapun berjaya bangkit mengawal permainan, selepas Muhammad Azrai Aizad Abu Kamal menjaringkan gol padang seminit kemudian, sebelum Najmi Farizal Jazlan menggandakan kedudukan juga menerusi gol padang pada minit kesembilan. Jaringan terbabit bagaimanapun tidak mematahkan semangat pasukan lawan untuk menyamakan kedudukan apabila Jang Jonghyun menyempurnakan pukulan sudut penalti pada minit ke-14.Anak buah Arul Selvaraj kemudian menambah derita Korea Selatan dengan gol ketiga dan keempat yang disempurnakan oleh penyerang prolifik Faizal Saari dan Najmi Farizal menerusi pukulan sudut penalti pada minit ke-19 dan ke-21 untuk meletakkan Malaysia di kedudukan selesa 4-2. Skuad kebangsaan terus menambah jaringan menerusi Shello Silverius pada minit ke-47 dan ke-48, untuk melengkapkan kemenangan bergaya buat Malaysia.Speedy Tigers memulakan kempen ACT 2023 dengan menumpaskan Pakistan 3-1 Khamis lepas, diikuti kemenangan 5-1 ke atas China, kemudian tewas kepada India 0-5, sebelum bangkit mencatat kemenangan ke atas Jepun 3-1 dan Korea Selatan 1-0. Pencapaian terbaik Malaysia dalam kejohanan ACT adalah meraih tempat ketiga sebanyak lima kali, iaitu pada edisi 2011, 2012, 2013, 2016 dan 2018.-BERNAMA


Umar mahu membaharui rekod kebangsaan di China

JOHOR BAHRU, 12 Ogos- Atlet 400 meter negara, Umar Osman berazam mahu mencatat masa dibawah 46 saat sekali gus membaharui rekod kebangsaan miliknya sendiri pada Sukan Asia Hangzhou 2022 di China, bulan depan. Impian itu disuarakannya selepas menampilkan prestasi luar biasa dengan dua kali mencipta rekod kebangsaan ketika kejohanan Sukan Universiti Dunia, Universiade Chengdu, China awal bulan ini.Catatan masa 46.09 saat yang dipegangnya ketika ini mendorong beliau memantapkan latihan menjelang temasya terulung di Asia itu.Menurut Umar, sesi latihan yang bermula hari ini di Kluang dan Singapura esok bakal menjadi pengukur untuk beliau mengekalkan momentum."Saya dan jurulatih akan cuba buat yang terbaik dan kita tengok macam mana nanti. Saya kena sentiasa fokus dan tidak mahu hilang tumpuan serta akan cuba mengekalkan momentum tersebut," katanya ketika ditemui pemberita di sini. Catatan 46.09 saat dilakar pelari itu pada saingan separuh akhir ketiga acara 400 meter adalah pencapaian terbaik pelari tersebut selepas memenangi pingat emas 400 meter pada Sukan Sea Kemboja Mei lalu.

(Catatan masa 46.09 saat yang dipegangnya ketika ini mendorong beliau memantapkan latihan menjelang temasya terulung di Asia itu)


Hannah puji semangat juang 'Speedy Tigers'

PUTRAJAYA, 13 Ogos - Pujian harus diberikan kepada skuad hoki lelaki negara diatas pencapaian yang membanggakan sepanjang kejohonanan Trofi Juara-Juara Asia (ACT) 2023 di Chennai, India.Menteri Belia dan Sukan, Hannah Yeoh berkata skuad Speedy Tigers telah mempamerkan permainan yang baik di bawah bimbingan jurulatih A. Arul Selvaraj.

"Kita sangat berbangga dengan pencapaian pasukan hoki Malaysia kerana mereka mampu ke peringkat akhir, kalah sikit saja kepada India."Saya berharap dengan adanya usaha untuk membantu mereka dalam jawatankuasa Road to Gold (RTG), prestasi pasukan hoki Malaysia akan terus cemerlang," katanya selepas hadir menyaksikan perlawanan akhir kejohonanan Trofi Juara-Juara Asia (ACT) 2023 yang disiarkan secara skrin besar di padang Perbadanan Putrajaya, di sini, pada Sabtu.Skuad Speedy Tigers tewas 3-4 kepada India pada aksi final di Stadium Mayor Radhakrishan, pada Sabtu.Tambah Hannah, pasukan hoki negara harus menumpukan fokus dan latihan persediaan bagi menghadapi Kejohanan Sukan Asia Hangzhou tidak lama lagi.


Kejohanan Badminton Dunia 2023: Tze Yong mampu lakar kejutan

KUALA LUMPUR, 12 Ogos - Pemain perseorangan lelaki negara, Ng Tze Yong mampu mencipta kejutan sekiranya dapat mengekalkan prestasi terbaik pada Kejohanan Badminton Dunia di Copenhagen, Denmark.

Kejohanan itu dijadual berlangsung dari 21 hingga 27 Ogos ini.Menurut ketua jurulatih perseorangan lelaki negara, Henderawan berkata anak didiknya itu mempunyai karakter tersendiri di gelanggang selain tidak mustahil bagi Tze Yong memberi cabaran kepada pemain lain.Tze Yong, yang ketika ini menghuni ranking ke-22 dunia akan membuka tirai saingan menentang pemenang pingat gangsa Sukan Olimpik Tokyo 2020, Zhao Jun Peng dari China.Seandainya melepasi pusingan pertama, Tze Yong berkemungkinan bertemu pemain ranking ke-12 dunia, Anders Antonsen dari Denmark.Pada penampilan sulung pemain berusia 23 tahun pada edisi lepas di Tokyo, tahun lalu, Tze Yong tersingkir di pusingan kedua menentang wakil Thailand, Sitthikom Thammasin 9-21, 21-10, 16-2.

(Pemain perseorangan badminton negara, Ng Tze Yong)


(Kylian Mbappe telah dimasukkan semula dalam pasukan utama Paris Saint-Germain (PSG)/REUTERS)

PARIS, 13 Ogos- Bintang Perancis, Kylian Mbappe telah dimasukkan semula dalam pasukan utama Paris Saint-Germain (PSG) selepas diketepikan selama beberapa minggu di tengah-tengah pertikaian kontrak yang berterusan.PSG membuka tirai kejuaraan Ligue 1 mereka dengan keputusan seri tanpa jaringan di tempat sendiri menentang Lorient pada hari Sabtu.“Selepas perbincangan yang sangat membina dan positif antara Paris Saint-Germain dengab Kylian Mbappe sebelum perlawanan PSG-Lorient, pemain itu dimasukkan semula dalam latihan pasukan utama pagi ini,” umum PSG dalam satu kenyataan.Selepas musim panas yang menyaksikan ketibaan pemain-pemain baharu dan perpindahan Lionel Messi ke kelab Inter Miami, kedudukan Mbappe terus mendominasi tajuk berita.Sekiranya ketua pasukan kebangsaan Perancis itu enggan menandatangani pelanjutan kontrak, dia boleh meninggalkan PSG secara percuma tahun depan, dengan Real Madrid sudah lama dilihat sebagai destinasi pilihannya."Kedudukan sangat jelas. Jika Kylian mahu kekal, dia mesti menandatangani kontrak baharu. Kami tidak boleh membiarkan pemain terbaik dunia hari ini pergi secara percuma. Ia adalah mustahil," kata presiden PSG, Nasser al-Khelaifi bulan lalu.Mbappe tidak dibenarkan berlatih bersama pasukan utama dan bermain hanya satu daripada lima perlawanan pemanas badan PSG dan tidak dijemput ke jelajah pramusim di Jepun dan Korea Selatan.Jurulatih baharu Luis Enrique pada hari Jumaat berkata dia berharap penyelesaian dapat dicapai tetapi Mbappe tidak dibenarkan berlatih bersama pasukan utama dan diketepikan daripada skuad untuk berdepan Lorient. -AFP

(Mbappe disenaraikan semula dalam pasukan utama PSG/File AFP)


Rifdean, Chi Hui dinobat Olahragawan dan Olahragawati Perak

IPOH, 11 Ogos -Juara Muaythai Dunia tiga kali, Mohamad Rifdean Masdor dan atlet berbasikal, Nyo Chi Hui dinobat sebagai Olahragawan dan Olahragawati negeri Perak 2021/2022.Anugerah disampaikan Sultan Perak Sultan Nazrin Muizzuddin Shah di Hotel Casuarina Meru, di sini pada Jumaat.Mohd Rifdean, 21 tahun berjaya menjuarai Kejohanan Muaythai Dunia IFMA berturut-turut pada tahun 2021 di Thailand, diikuti pada tahun berikutnya di Emiriah Arab Bersatu (UAE) dan terbaharu pada Mei lalu di Bangkok, Thailand.Manakala bagi Nyo Chi Hui pula, kejayaan membawa pulang pingat emas dan perak acara scratch race serta omnium dan team sprint dalam Asia Cycling Championship ACC 2022 membolehkannya dinobatkan gelaran Olahragawati.Kedua-dua olahragawan dan olahragawati masing-masing menerima hadiah berupa wang tunai RM7,000, blazer, trofi serta piala pusingan.Sementara itu, pelari pecut negara Mohamad Azeem Mohamad Fahmi dan pemain tenis remaja, Shihomi Leong Li Xuan dinamajan sebagai Olahragawan dan Olahragawati Harapan Negeri.Masing-masing menerima hadiah berupa piala dan insentif bernilai RM3,000.

(Sultan Perak, Sultan Nazrin Muizzuddin Shah berkenan menyampaikan AnugerahOlahragawan kepada Mohamad Rifdean Masdor/FOTO BERNAMA)


Harry Kane sertai Bayern Munich

LONDON, 11 Ogos - Tottenham Hotspur dilapor sudah mencapai persetujuan bersama Bayern Munich untuk melepaskan penyerangnya, Harry Kane.Menurut media tempatan, pemain tersebut akan berlepas ke Jerman hari ini.Rundingan antara kedua-dua pihak telah bersetuju dengan nilai perpindahan pemain itu yang mencecah £100 juta Pound SterlingBayern telah berusaha untuk mendapatkan khidmat Kane selama beberapa minggu.Ia selepas mereka diberi jaminan secara peribadi pemain berusia 30 tahun itu akan berpindah ke Bavaria.Difahamkan beberapa butiran kontrak dan kewangan antara Kane dan Spurs masih belum selesai.Kapten England itu dilapor akan menerima gaji sekitar £400,000 Pound Sterling seminggu jika dia berhijrah ke Munich.

(Penyerang England, Harry Kane semakin hampir sertai Bayern Munich/FOTO AFP)


Piala Ketua Menteri Melaka jadi medan cari bakat SUKMA

MELAKA, 10 Ogos-Kejohanan Sukan Piala Ketua Menteri Melaka akan diadakan pada 14 September depan .Kejohanan tersebut bakal mempertandingkan sukan bola jaring, futsal, bola sepak, bola keranjang dan sepak takraw.Menurut Exco Belia, Sukan dan Badan Bukan Kerajaan (NGO) negeri, VP Shanmugam, bagaiamanapun pihaknya akan menunggu pusingan pertama kejohanan tersebut diselesaikan di peringkat Dewan Undangan Negeri (DUN).Katanya, johan peringkat DUN kemudian akan mara ke pusingan kedua kejohanan tersebut yang akan diselaraskan oleh pihak kerajaan negeri."Tarikh penganjuran saya biarkan JAPERUN putuskan."Namun, saya minta JAPERUN selesaikan semua permainan tahap pertama hujung bulan Ogos."Pusingan kedua akan dilangsungkan pada 14 September depan dan perlawanan akhir pada bulan Oktober", katanya selepas menjadi tetamu konti Melaka fm, Jalan Taming Sari.Shanmugam turut berkata kejohanan berkenaan akan menjadi medan pencarian bakat baru yang bakal mewakili Melaka ke Sukan Malaysia (SUKMA) 2024 yang bakal berlangsung di Sarawak.Kira-kira 5,000 atlet dari semua 28 Dewan Undangan Negeri (DUN) Negeri Melaka dijangka terbabit dalam saingan kompetitif berkenaan.

(Exco Belia, Sukan dan Badan Bukan Kerajaan (NGO) Melaka, VP Shanmugam)


Liga Super: Perak teruskan momentum kemenangan

IPOH, 10 Ogos- Perak FC bangkit daripada prestasi buruk sebelum ini selepas menewaskan Penang FC 3-1 malam tadi.Pada perlawanan yang berlangsung di stadium Ipoh itu, Skuad The Bos Gaurus dilihat mendominasi babak pertama sebaik sahaja perlawanan bermula.Hasilnya, Perak FC berjaya menjaringkan gol pertama pada minit ke-5 menerusi rembatan Luciano Guaycochea.Gol tersebut membakar semangat anak-anak buah Yusri Che Lah bagi menambah jaringan.Kali ini bekas pemain kebangsaan, Wan Zack Haikal menceriakan penyokong tuan rumah apabila berjaya merembat masuk hantaran Seo Seonung untuk jaringan kedua Perak FC menjadikan kedudukan 2-0 pada minit ke-23.Kedudukan kekal sehingga tamat separuh masa kedua.Bersambung babak kedua, Penang FC kembali menguasai permainan dan berjaya merapatkan jurang menerusi Alif Ikmalrizal yang merembat masuk hasil bola muntah oleh penjaga gol Perak FC, Shaheeswaran pada minit ke-74.Tersentak dengan jaringan itu, Perak FC kembali melebarkan jurang dengan jaringan ketiga menerusi penyerang sensasi mereka, Seonung Seo pada minit ke-75 bagi menjadikan kedudukan 3-1 kekal sehingga tamat permainan.Kemenangan tersebut meletakkan skuad The Bos Gaurus di tangga ke-11 liga dengan 16 mata.Sementara itu, Ketua Jurulatih Perak FC Yusri Che Lah menyifatkan menyifatkan kemenangan tersebut penting bagi mengelak daripada terjerumus di zon penyingkiran.Dalam pada itu, pengendali Penang FC, Chong Yee Fatt, kecewa dengan kekalahan pasukannya dan berharap skuad Harimau Kumbang mampu bangkit apabila menanti kunjungan Kedah Darul Aman (KDA) FC pada 22 Ogos ini."Kita sering membuat kesilapan sama dan ia menjejaskan perancangan yang telah diatur", katanya selepas ditemu pemberita RTM selepas perlawanan.

(Ketua jurulatih Perak, Yusri Che Lah)


Kimbrough, 13, pemain termuda tanda tangan kontrak pro dalam sejarah AS

(Da’vian Kimbrough / FOTO Sacramento Republic FC )

MIAMI, 10 Ogos- Pasukan bola sepak divisyen dua Amerika Syarikat, Sacramento Republic telah menandatangani Da’vian Kimbrough yang berusia 13 tahun dengan kontrak profesional menjadikannya pemain pro termuda dalam mana-mana sukan utama negara itu.Kimbrough,13 tahun, lima bulan dan 13 hari, berada di tahun ketiga bersama kelab itu dan telah bermain dengan pasukan akademi."Laluan pemain muda tidak pernah sama dengan orang yang duduk di sebelah mereka. Da'vian telah menunjukkan tumpuan, komitmen dan dedikasi yang luar biasa, serta kesanggupan untuk mengharungi laluan mencabar di hadapannya," kata ketua jurulatih Republik Mark Briggs ."Sejak dua tahun lalu dia telah menunjukkan potensinya yang luar biasa, dan matlamat kami adalah untuk terus menyokong dan membantunya berkembang sebagai pemain dan individu," tambahnya.Dalam dua musim pertandingan remaja MLS Next, Kimbrough menjaringkan 61 gol dalam 81 penampilan.Pemain remaja itu kini boleh diturunkan untuk perlawanan menentang Birmingham Legion pada Sabtu."Perjalanan Da'vian dengan Republic FC baru bermula. Dia adalah bakat luar biasa yang telah komited dengan impiannya untuk menjadi pemain elit, daripada bersaing dengan pemain dalam kumpulan umur yang lebih tua dan berkembang maju di pertandingan teratas, hingga melangkah ke pasukan utama tempat latihan," kata presiden dan pengurus besar Republik Todd Dunivant.Pemain termuda yang diberikan kontrak pasukan utama dalam MLS ialah Maximo Carrizo, yang telah didaftarkan oleh New York City FC pada hari lahirnya yang ke-14.-AFP

(Da’vian Kimbrough / FOTO Sacramento Republic FC)


Liek Hou makin serasi dengan Muhammad Fareez

KUALA LUMPUR, 9 Ogos - Jaguh badminton para negara Cheah Liek Hou mengakui semakin serasi beraksi bersama Muhammad Fareez Anuar bagi acara beregu lelaki SU5 (kecacatan fizikal).Sejak digandingkan tahun lepas, Liek Hou berkata beliau gembira melihat perkembangan positif dilakar bersama Muhammad Fareez apabila berjaya menggondol empat gelaran antarabangsa termasuk dua kejuaraan tahun ini iaitu Kejohanan Badminton Para Sepanyol Antarabangsa II dan Kejohanan Badminton Para Brazil.Sehubungan itu, juara bertahan Sukan Paralimpik itu berkata beliau akan cuba meneruskan kemaraan mereka dengan beraksi pada Sukan Para Asia 2022 di Hangzhou, China, Oktober ini.Katanya, mereka yang kini bergelar pasangan nombor dua terbaik dunia kategori tersebut berharap sekurang-kurangnya mampu ke final pada aksi di Hangzhou nanti.“Jika menang emas, pastinya ia satu bonus bagi kami,” katanya kepada Bernama.

(Aksi Atlet Badminton Para Negara Cheah Liek Hou dan Muhammad Fareez Anuar/FOTO BERNAMA)

Liek Hou sebelum ini pernah meraih emas beregu lelaki SU5 Sukan Para Asia dua kali berturut-turut bersama Suhalli Laiman pada edisi 2010 di Guangzhou, China dan seterusnya di Incheon, Korea Selatan pada 2014.Dalam pada itu, pemain berusia 35 tahun itu berkata impian merampas semula emas perseorangan lelaki SU5 daripada musuh ketatnya Dheva Anrimusthi dari Indonesia, tetap menjadi fokus utama pada Sukan Para Asia 2022.Liek Hou berkata memandangkan umurnya kian meningkat, beliau yang juga pemain ranking pertama dunia itu perlu memastikan dirinya lebih berhati-hati dalam sesi latihan bagi mengelak sebarang kecederaan serius yang mampu menggugat peluangnya di China nanti.“Saya perlu jaga keadaan tubuh saya, kalau nak ‘push’ dalam latihan kena berpada-pada,” katanya.Sukan Para Asia 2022 dijadual membuka tirai pada 22 dan berlangsung sehingga 28 Okt ini. - BERNAMA


Liga Super: KL City dan Kelantan United kecundang

PETALING JAYA, 9 Ogos -Kuala Lumpur City FC, gagal membalas dendam kekalahan kepada jiran mereka, Selangor FC apabila sekali lagi tewas 0-2 di Stadium Majlis Bandaraya Petaling Jaya (MBPJ), malam tadi.Dalam perlawanan tersebut Skuad Gergasi Merah mendominasi babak pertama dengan jaringan Harith Haiqal pada minit ke-32. Bersambung babak kedua, Selangor terus menambah duka buat KL City apabila Matko Zirdum menjaringkan gol kedua tuan rumah pada minit ke-76. Keputusan kekal 2-0 hingga tamat permainan.Keputusan itu menyaksikan Selangor kekal menghuni tangga kedua dengan mengumpul 43 mata manakala KL City di tangga ketujuh dengan 28 mata.Sementara itu, di Stadium Sultan Muhammad IV, Kota Bharu menyaksikan Kelantan United gagal memanfaatkan kelebihan beraksi di laman sendiri apabila tewas kepada Terengganu FC, 4-1.Pada perlawanan itu, Skuad Penyu mendominasi dengan baik permainan dengan empat gol diraih menerusi Ivan Mamut, Sony Norde, Nik Sharif Haseefy dan Hakimi Abdullah.Sementara gol tunggal Kelantan United dijaringkan oleh Ismahil Akinade pada minit ke-86.

(Penyerang import Terengganu FC, Ivan Mamut menjaringkan gol pertama/FOTO FBLigasupermalaysian)


Lopetegui tinggalkan Wolves

LONDON, 9 Ogos- Persiapan Wolverhampton Wanderers menghadapi saingan musim ini sedikit terganggu apabila Julen Lopetegui melepaskan jawatannya sebagai jurulatih kelab itu. Tindakan tersebut berpunca akibat tidak berpuas hati pengurus berbangsa Sepanyol itu berkaitan polisi pembelian pemain yang disifatkannya 'lemah'.Media England melaporkan penjualan beberapa pemain utama kelab berkenaan seperti Ruben Neves, Conor Coady, Nathan Collins, Ryan Giles dan Raul Jimenez tidak dimanfaatkan oleh pengurusan kelab Wolves, sebaliknya hanya membawa masuk dua pemain secara perpindahan percuma iaitu Matt Doherty dan Tom King.Pendekatan itu tidak dipersetujui oleh Lopetegui selepas beberapa pemain utama meninggalkan pasukan musim ini dan tidak ramai pemain muncul sebagai pengganti.Lopetegui menyertai Wolves pada November lalu, menggantikan Bruno Lage, dengan kelab itu menghuni tangga tercorot EPL sebelum membantu mereka bertahan di liga utama yang menyaksikan kelab menamatkan aksi di tangga ke-13.Ketika ini bekas ketua jurulatih Bournemouth, Gary O'Neil dilaporkan menjadi calon utama untuk menggantikan Lopetegui.

(Bekas pengendali Wolverhampton Wanderers, Julen Lopetegui/FOTO FB GOLPERU14)


Sukan Asia 2023: Skuad hoki lelaki berpeluang rangkul emas

KUALA LUMPUR, 9 Ogos -Peluang skuad hoki lelaki negara untuk merangkul emas pada Sukan Asia 2022 di Hangzhou, China pada September ini dilihat cerah selepas keputusan undian yang memihak kepada pasukan tersebut.Menerusi undian yang berlangsung pada Selasa, skuad bimbingan A.Arulselvaraj diundi dalam Kumpulan B dan diletakkan bersama Korea selatan, China, Oman dan Indonesia.Meskipun tidak berdepan masalah bagi melangkah ke separuh akhir, Speedy Tigers bagaimanapun masih perlu berwaspada dengan ancaman Korea Selatan yang dilihat bakal menjadi duri dalam daging menggagalkan usaha bagi muncul juara kumpulan.Sementara itu, juara bertahan, Jepun pula diundi dalam Kumpulan A bersama India, Pakistan, Bangladesh, Singapura dan Uzbekistan.Pada Sukan Asia 2018 Jakarta-Palembang, skuad hoki lelaki negara terlepas peluang meraih emas selepas tumpas di tangan Jepun pada aksi final. Pemenang pingat emas Sukan Asia akan mendapat slot automatik ke Sukan Olimpik Paris 2024.


Sukan Asia 2023: KBS persiap atlet dan pegawai galas cabaran negara

PUCHONG, 9 Ogos- Kementerian Belia dan Sukan, (KBS) bakal mengadakan beberapa bengkel bagi memastikan semua atlet dan pegawai bersedia sepenuhnya menghadapi temasya terbesar Asia itu.Menterinya, Hannah Yeoh berkata, sasaran kejohanan itu juga akan diumumkan selepas bengkel berkenaan tamat."CDM dan MOM telah memberi taklimat berkaitan atlet-atlet.Mereka masih ada bengkel-bengkel bagi persiapan Sukan Asia."Setakat ini perjalanannya lancar dan saya ucapkan tahniah kepada CDM kerana proaktif dan memberikan maklumat terkini", katanya ditemui selepas pelancaran kejohanan futsal Sukan Ekspatriat Belia (YES) sempena sambutan Hari ASEAN ke-56 di sini.Terdahulu, MOM mengesahkan Malaysia akan diwakili oleh 292 atlet, yang akan bersaing dalam 29 acara dalam 23 jenis sukan.

(Menteri Belia dan Sukan, Hannah Yeoh/FOTO RTM)


MELBOURNE, 8 Ogos- Colombia mencipta sejarah apabila buat pertama kali mara ke suku akhir kejohanan bola sepak Piala Dunia Wanita selepas menewaskan Jamaica 1-0 di sini.Gol tunggal perlawanan dijaringkan ketua pasukan, Catalina Usme pada minit ke-51 menerusi sepakan lencong yang menembusi sudut bawah gawang lawan.Ia kali pertama gawang Jamaica dibolosi dalam kejohanan ini.Colombia seterusnya akan menentang juara Eropah, England di Sydney pada hari Sabtu untuk merebut tempat ke separuh akhir. -AFP

(Colombia mara ke suku akhir Piala Dunia Wanita/AFP)


ACT 2023: Malaysia mara ke separuh akhir selepas benam Jepun

CHENNAI, 8 Ogos- Skuad hoki lelaki negara bangkit melupakan kekalahan besar kepada India untuk menewaskan Jepun 3-1 pada saingan yang berlangsung pada Isnin.Kemenangan ketiga diraih Speedy Tigers pada aksi di Stadium Mayor Radhakrishnan itu menyaksikan mereka mengesahkan slot ke separuh akhir ACT 2023.Pada aksi tersebut, anak buah A. Arul Selvaraj menampilkan corak permainan pantas pada suku pertama perlawanan dan membuka tirai jaringan menerusi tonggak pertahanan Muhammad Najmi Farizal Jazlan yang menyempurnakan pukulan sudut penalti pada minit ke-13.Pasukan negara kemudian berjaya menggandakan jaringan pada suku ketiga perlawanan hasil jaringan padang pemain tengah Meor Muhammad Azuan Hassan yang memanfaatkan hantaran Mohd Fitri Saari menerusi satu gerakan menarik pada minit ke-37.Speedy Tigers yang mendominasi suku terakhir permainan melebarkan kedudukan menerusi gol padang Shello Silverius pada minit ke-59 manakala Takuma Niwa pula menghadiahkan gol sagu hati buat Jepun di penghujung perlawanan.Skuad kebangsaan kini mengumpul sembilan mata untuk merampas kedudukan teratas daripada India yang kurang satu perlawanan dengan enam mata diikuti juara bertahan Korea Selatan, Pakistan, Jepun dan China di kedudukan tercorot.


Sommer sertai Inter Milan

MUNICH, 8 Ogos - Penjaga gol antarabangsa Switzerland, Yann Sommer menyertai Inter Milan dari kelab gergasi Jerman, Bayern Munich kata kedua-dua kelab berkenaan semalam.Yuran perpindahan dan kontrak pemain berkenaan tidak didedahkan, namun media Itali berkata Inter Milan dipercayai membayar €6 juta Euro bagi mendapatkan khidmat pemain berkenaan.Pemain berusia 34 tahun itu yang juga penjaga gol utama Switzerland menggantikan penjaga gol utama Bayern Munich, Manuel Neuer yang mengalami kecederaan pada kempen Bundesliga musim lalu.Inter Milan dalam satu kenyataan berkata kualiti dan pengalaman yang dimiliki Sommer ditagih oleh kelab berkenaan bagi mengharungi Serie-A musim ini."Pengalaman, kepimpinan dan kualiti yang ada padanya menyebabkannya antara pilihan bagi menyarung jersi 'Nerazzuri', kata kelab berkenaan.Skuad kendalian Simone Inzaghi itu tempang selepas menjual Andre Onana kepada Manchester United Julai lalu, manakala beberapa penjaga gol seperti Samir Handanovic dan Alex Cordaz telah dilepaskan kelab berkenaan musim lalu-REUTERS


Dua gol Messi bantu Inter Miami ke suku akhir Piala Liga

FRISCO, 7 Ogos - Dua jaringan Messi membantu menyelamatkan maruah Inter Miami sekali gus memenangi perlawanan setelah terikat 4-4 ketika menentang FC Dallas pada perlawanan 16 terbaik Piala Liga.Pada perlawanan yang mendebarkan itu, Inter Miami ketinggalan 4-2 pada aksi yang hanya berbaki 10 minit itu sebelum melakukan kebangkitan menarik bagi menyamakan kedudukan 4-4 menerusi gol cantik hasil sepakan Messi.Kedudukan seri sehingga tamat perlawanan menyebabkan keputusan ditentukan melalui sepakan penalti.Pada penentuan penalti itu, Inter Miami berjaya menyempurnakankelima-lima sepakan tersebut, manakala pemain FC Dallas, Paxton Pomykal gagal menyempurnakan sepakan bagi membolehkan Inter Miami mara ke suku akhir dan akan bertemu pemenang di antara Huston Dynamo dan Charlotte FC.Pengurus Inter Miami, Tata Martino berkata kebangkitan menakjubkan yang ditunjukan oleh anak-anak buahnya pada separuh masa kedua menunjukkan kemampuan sebenar pasukan berkenaan."Saya berasakan FC Dallas bermain sangat baik pada setengah jam pertama permainan."Pada separuh masa kedua, kami (Inter Miami) bangkit menunjukkan watak sebenar bagi memenangi perlawanan", katanya kepada Apple TV.Setakat ini, Messi telah menjaringkan tujuh gol buat Inter Miami pada empat penampilannya bersama pasukan berkenaan-AFP

(Aksi Lionel Messi ketika menyudahkan sepakan penalti menentang FC Dallas/FOTO AFP)


Rakphol ketua jurulatih baharu skuad futsal negara

KELANA JAYA, 7 Ogos - Persatuan Bolasepak Malaysia (FAM) menamakan Rakphol Sainetngam dari Thailand, sebagai ketua jurulatih baharu skuad futsal kebangsaan.Pelantikan tersebut bagi mengisi kekosongan yang ditinggalkan oleh pengendali sebelum ini, Chiew Chun Yong.Naib Presiden FAM, Datuk Seri Rosmadi Ismail yang juga Pengerusi Jawatankuasa Futsal dan Bola Sepak Pantai FAM berkata pihaknya yakin kehadiran Rakphol mampu memperkasakan lagi skuad futsal Harimau Malaya.

"Saya cukup yakin Rakphol sebagai ketua jurulatih."Dia (Rakphol) telah banyak kali datang ke sini dan menyaksikan liga MPFL kita dan dia sudah mempunyai idea, terutamanya berkaitan pemilihan pemain yang baharu," katanya kepada pemberita selepas majlis jalinan kerjasama antara FAM dan Marco Worldwide Sdn Bhd dan pelancaran jam tangan edisi terhad Harimau Malaya di Wisma FAM, di sini, hari ini.Skuad futsal negara dijangka akan berkumpul untuk kem latihan pusat pertama di bawah bimbingan Rakphol bermula 10 September depan.Ini sebagai persiapan menjelang Kelayakan Piala Asia Futsal 2024 yang akan berlangsung dari 7 hingga 11 Oktober. Rakphol merupakan bekas ketua jurulatih kelab Black Steel Papua yang menjuarai Kejuaraan Futsal Kelab AFF 2023 di Korat, Thailand pada Mei lalu.


ACT 2023: India ratah Malaysia

CHENNAI, 7 Ogos- Skuad hoki lelaki negara gagal meneruskan momentum di Kejohanan Trofi Juara-juara Asia (ACT) 2023 selepas dibelasah 0-5 oleh juara tiga kali, India malam tadi.Pesta gol tuan rumah bermula pada minit ke-15 menerusi jaringan padang oleh Selvam Karthi di Stadium Mayor Radhakrishnan.India semakin mengganas di suku ketiga apabila menjaringkan dua gol daripada pukulan sudut penalti, masing-masing oleh Hardik Singh dan Harmanpeet Singh.Tuan rumah terus menambah derita skuad kendalian A. Arul Selvaraj apabila giliran Gurjant Singh menyumbat masuk gol padang pada minit ke-53.Jugraj Singh kemudian melengkapkan kemenangan besar mereka dengan menyempurnakan pukulan sudut penalti, selang seminit kemudian.Kemenangan bergaya itu menyaksikan India mengumpul tujuh mata, sekali gus memintas Malaysia yang memungut enam mata untuk berada di tempat teratas kumpulan selepas tiga perlawanan.


Piala Dunia Wanita: Musovic dalam prestasi terbaik

MELBOURNE, 7 Ogos- Penjaga gol Sweden, Zecira Musovic berkata dia kini berada dalam prestasi terbaik selepas berjaya melakukan penyelamatan penting ketika menyingkirkan pasukan pilihan, Amerika Syarikat pada psuingan 16 lalu.Penjaga gol kelab Chelsea itu memperagakan persembahan menakjubkan pada penentuan sepakan penalti ketika menentang juara bertahan, Amerika Syarikat semalam.Pemain berusia 27 tahun itu telah melakukan 11 penyelamatan ketika menentang Amerika Syarikat."Anda dapat rasakan perasaan selesa itu dan segalanya berlaku mengikut kemahuan."Saya mempunyai firasat baik sebelum permainan bermula", kata Musovic yang bersaing rapat dengan penjaga gol Jerman, Ann-Katrin Berger bagi posisi utama penjaga gol Chelsea.Jurulatih Sweden, Peter Gerhardsson berkata sikap yang ditunjukkan Musovic mungkin memberi tekanan kepada para pemain Amerika Syarikat apabila mengambil sepakan penalti.Hasilnya, beberapa bintang AS seperti, Megan Rapione, Sophia Smith dan Kelly O'Hara gagal dalam sepakan tersebut meninggalkan pemain Sweden, Lisa Hurtig menyempurnakan sepakan bagi membawa Sweden mara ke suku akhir dan menjadi pasukan pertama menyingkirkan AS sebelum separuh akhir kejohanan."Saya tidak tahu apa yang telah dia (Musovic) lakukan."Namun, saya rasa dia (Musovic) telah bersedia bagi sepakan penalti", kata Gerhardsson.Jurulatih Sweden itu sudah pasti memerlukan ketangkasan Musovic sekali lagi apabila pasukan berkenaan dijadualkan bertemu Jepun pada perlawanan suku akhir Jumaat ini di Auckland.Gerhardsson dijangka menampilkan perubahan taktikal ketika menentang Jepun bekas juara dunia pada 2011 yang masih segar dengan kemenangan 3-1 ke atas Norway."Kami bertemu Jepun pada Sukan Olimpik Tokyo. Mereka mempunyai skil dan teknik yang baik."Mereka tidak bermain seperti pasukan AS dan ia akan menjadi perlawanan yang menarik kata Gerhardsson.Menurut Gerhardsson, Sweden perlu menampilkan permainan bertahan yang baik sekiranya ingin memenangi perlawanan.-AFP

(Aksi Zecira Musovic ketika menyelamatkan pintu gol pada perlawanan menentangAmerika Syarikat (AS) semalam/FOTO AFP)


Arsenal julang Perisai Komuniti tewaskan Manchester City

LONDON, 7 Ogos-Arsenal menjulang Piala Perisai Komuniti apabila berjaya menewaskan Manchester City 4-1 pada penentuan penalti setelah terikat 1-1 pada aksi final semalam.Pada perlawanan yang berlangsung di stadium Wambley itu, Manchester City membuka jaringan pada minit ke-77 melalui Cole Palmer, sebelum Arsenal menyamakan kedudukan pada lewat permainan melalui Leandro Trossard.Arsenal yang menurunkan beberapa pemain baharu seperti Declan Rice, Kai Havertz dan Jurien Timber memberi isyarat pasukan itu bersedia bagi mencabar kejuaran trebel musim ini.Manakala beberapa muka baharu Manchester City seperti Mateo Kovacic turut menampilkan aksi cemerlang pada perlawanan berkenaan.Cole Palmer yang dimasukkan sebagai pemain gantian menggantikan Erling Haaland membuka tirai jaringan pada minit ke-77.Gol tersebut berpunca daripada kesilapan pemain pertahanan,Kieran Tierney yang gagal mengawal bola dan dirampas oleh Kevin De Bruyne sebelum menghantar bola kepada Palmer yang kemudian merembat ke sebelah kanan gawang Arsenal.Ketika perlawanan seakan-akan menjadi milik Manchester City, Trossard merembat ke gawang sebelah kanan Manchester City sebelum tertampan oleh Stefan Ortega masuk.Keputusan seri itu menyaksikan perlawanan terpaksa ditentukan melalui sepakan penalti yang menyaksikan Manchester City mensia-siakan peluang apabila sepakan De Bruyne terkena palang manakala rembatan Rodri diselamakan penjaga gol Arsenal, Aaron Ramsdale.Fabio Vieira menjadi wira Arsenal apabila menyempurnakan sepakan penalti bagi menjadikan kedudukan akhir 4-1.Kemenangan itu disambut meriah oleh para penyokong 'The Gunners' yang sememangnya menantikan kejuaraan pertama pasukan tersebut selepas gagal memenangi kejuaraan Liga Perdana Inggeris musim lalu.Pengurus Arsenal, Mikel Arteta menyifatkan kemenangan tersebut sangat indah dan bermakna buat pasukan dan penyokong."Kemenangan tersebut sesuatu yang bermakna apabila menentang salah sebuah pasukan terbaik di dunia."Kami berada di sini untuk memenangi piala untuk kelab (Arsenal)," katanya.Sementara itu, pengurus Manchester City, Pepe Guardiola berkata pasukannya tidak bernasib baik walaupun bermain baik."Kami kecewa. kami bermain dengan agak baik. Namun nasib tidak menyebelahi kami."Pada akhirnya sepakan penalti dimenangi oleh Arsenal", kata Guardiola.-AFP


Benua FT juara Bola Sepak 9 sebelah Piala Sailion 2023

LABUAN, 7 Ogos- Pasukan Benua FT dari Sabah muncul juara Bola Sepak 9 sebelah Piala Sailion 2023 yang berlangsung di Padang Dataran Labuan anjuran Persatuan Bola Sepak Labuan (LAFA).Benua FT berjaya menewaskan pasukan DM Youth FC dari Sarawak dengan jaringan 1-0, sekali gus berjaya membawa pulang hadiah wang tunai RM5,000, medal serta piala iringan. Hasil jaringan kemenangan itu berjaya diperoleh pada separuh masa kedua perlawanan. Pasukan DM Youth FC pula berjaya menempatkan sebagai naib juara kejohanan dengan membawa pulang hadiah wang tunai RM3,000, medal serta piala iringan.Sementara itu, tempat ketiga bersama dimenangi pasukan ST Labuan FC dan Pisgo FT yang menerima hadiah wang tunai dan piala iringan, apabila kedua-dua pasukan tewas pada perlawanan separuh akhir. Pada majlis itu, turut disampaikan anugerah penjaring terbanyak, penjaga gol terbaik dan pasukan terbaik kejohanan. Hadiah kejohanan disampaikan oleh Timbalan Pengerusi Perbadanan Labuan, Simsudin Sidek. Hadir sama, Presiden LAFA Sophian Said. Kejohanan itu disertai 31 pasukan dari Labuan, Sabah dan Sarawak yang telah berlangsung selama tiga hari.


Bekas beregu negara, Teik Chai meninggal dunia - BAM

KUALA LUMPUR, 6 Ogos- Persatuan Badminton Malaysia (BAM) menzahirkan dukacita dengan pemergian bekas pemain beregu negara, Gan Teik Chai yang meninggal dunia pada usia 40 tahun, semalam."Bersama Koo Kien Keat dan Tan Bin Shen, mendiang masing-masing memenangi Kejohanan Antarabangsa Perancis 2004 dan Terbuka Australia 2009."Fikiran semua orang di BAM bersama mendiang, keluarga, rakan dan orang tersayangnya ketika masa sukar ini," ringkas menurut BAM menerusi Facebook hari ini.Sementara itu, berita kehilangan Teik Chai turut dikongsi jaguh badminton negara, Datuk Lee Chong Wei di media sosialnya malam tadi.“Dengan berat hati dan pilu saya berkongsi berita pemergian teman rapat saya, Gan Teik Chai yang saya panggil Ah Gan."Tidak dapat diungkapkan dengan kata-kata kesedihan mendalam yang saya rasai sekarang. Saya memutarkan berulang kali, mesej suara yang ditinggalkan, dia bersetuju menyertai saya di gelanggang minggu depan. Kini perlawanan dengan Ah Gan tidak akan menjadi kenyataan,” katanya.Tambah Chong Wei, mendiang bukan sekadar teman seperjuangan dalam sukan badminton, malah dianggap keluarga dalam hidupnya.“Saya bersyukur dengan banyak kenangan yang kita kongsi bersama. Kami berkenalan sejak berusia 12 tahun. Daripada kelas hingga ke latihan dan kejohananan, setiap saat bersama Teik Chai dipenuhi gelak tawa, kegembiraan dan kasih sayang tanpa syarat,” katanya.

(Foto FB Lee Chong Wei 李宗伟)


Perenang India gagal ujian doping menjelang Sukan Asia

(Tahun ini agensi antidoping Amerika Syarikat telah menggantung tiga atlet kerana mengambil bahan tersebut/AFP)

NEW DELHI, 6 Ogos- Agensi antidoping India menggantung sementara seorang perenang berusia 14 tahun daripada bertanding selepas didapati positif menggunakan bahan terlarang menjelang Sukan Asia di China bulan depan.Perenang itu yang namanya tidak didedahkan, adalah antara 36 atlet yang digantung oleh Agensi Antidoping Kebangsaan India tahun ini, menurut senarai terkini yang diterbitkan di laman web agensi itu minggu ini.Kanak-kanak bawah umur itu diuji positif steroid terlarang yang meningkatkan kekuatan otot dan membantu mempercepat pemulihan.Tahun ini agensi antidoping Amerika Syarikat telah menggantung tiga atlet kerana mengambil bahan tersebut.Semalam, media India mendedahkan penggantungan perenang itu bersama-sama Owais Sarwar Ahenger, atlet Wushu yang dijangka beraksi di Sukan Asia Hangzhou bermula 23 September.Ahenger diuji positif untuk steroid yang sama serta perangsang yang dilarang. -AFP


FAM tawar tiket kombo RM70 untuk Pestabola Merdeka 2023

KUALA LUMPUR, 5 Ogos- Persatuan Bolasepak Malaysia (FAM) memperkenalkan tawaran menarik iaitu tiket kombo RM70 bagi kejohanan Pestabola Merdeka 2023 yang akan berlangsung di Stadium Nasional Bukit Jalil di sini, pada 13 hingga 17 Oktober ini.Setiausaha Agung FAM, Noor Azman Rahman berkata, tiket komba berkenaan ditawarkan bagi kategori terbuka.Sementara itu, tiket untuk setiap hari perlawanan berharga RM40 bagi dewasa dan kanak-kanak berusia enam hingga 12 tahun (RM5) bagi kategori terbuka, manakala kategori grandstand (RM60) dan kategori premium (RM80)."Tiket kategori terbuka pada harga normal serta tiket kategori grandstand dan premium akan dijual bermula 6 September ini."Tiket kombo RM70 pula dijual dalam tempoh terhad bermula 9 Ogos hingga 5 September ini."Orang ramai boleh membeli tiket kejohanan tersebut menerusi laman sesawang, www.tickethotline.com.my," katanya menerusi kenyataan.Noor Azman berkata, Pestabola Merdeka 2023 Edisi Ke-42 itu disertai empat pasukan dengan format kalah mati.


Juara Olimpik Singapura tidak sertai Sukan Asia

SINGAPURA, 5 Ogos- Satu-satunya juara Olimpik dari Singapura, Joseph Schooling tidak akan bertanding dalam Sukan Asia di Hangzhou, China bulan depan kata perenang itu.“Walaupun saya tidak akan mengambil bahagian, saya mengucapkan yang terbaik kepada kontinjen Sukan Asia dan berharap mereka akan membanggakan Singapura,” kata Schooling, 28, dalam satu kenyataan."Status latihan dan pertandingan saya kekal sama. Butiran lanjut mengenai masa depan saya akan dikongsi dalam masa terdekat."Singapore Aquatics sebelum ini memberitahu akhbar The Straits Times bahawa dua perenang telah mencatat masa lebih cepat daripada Schooling semasa jendela kelayakan untuk temasya itu.Schooling telah menarik diri daripada Sukan SEA yang diadakan pada bulan Mei dengan alasan "tidak berada pada tahap untuk melakukan yang terbaik".Perenang itu yang telah menjalani perkhidmatan ketenteraan wajib selama dua tahun, terperangkap dalam kontroversi dadah tahun lalu. Beliau diuji negatif, tetapi mengaku mengambil ganja di luar negara.Singapura mempunyai beberapa undang-undang dadah yang paling ketat di dunia.Rakyat dan penduduk tetapnya berdepan hukuman penjara 10 tahun jika didapati mengambil bahan haram di luar negara.Schooling mencetuskan sensasi di Rio 2016 apabila menewaskan Michael Phelps untuk memenangi acara 100 meter kupu-kupu lelaki. -AFP


Sukan Asia Hangzhou: Pasukan ragbi negara sukar capai sasaran

(Ketua jurulatih skuad ragbi tujuh sebelah (7s) kebangsaan, Nik Safuan Ismade Nik Man)

BUKIT JALIL, 4 Ogos- Menjelang Sukan Asia di Hangzhou China, ketua jurulatih skuad ragbi tujuh sebelah (7s) kebangsaan, Nik Safuan Ismade Nik Man mengakui agak sukar untuk anak buahnya memenuhi sasaran berada di kedudukan empat terbaik temasya berkenaan.Bagaimanapun pihaknya akan mencari jalan penyelesaian bagi memastikan sasaran yang telah ditetapkan itu mampu dicapai."Kalau tengok pada realistiknya lebih dari sebulan agak berat bagi saya tapi saya akan cuba mencari solusi dengan mengadakan pendedahan perlawanan ujian, jadi daripada sini kita boleh nampak KPI kita berada di mana nanti," katanya.Beliau ditemui sewaktu lawatan Ketua Kontinjen (CDM) Malaysia ke Sukan Asia Hangzhou, Datuk Chong Kim Fatt di Institut Sukan Negara (ISN) hari ini.

(Ketua Kontinjen (CDM) Malaysia ke Sukan Asia Hangzhou, Datuk Chong Kim Fatt bersama skuad ragbi 7s kebangsaan di ISN, hari ini)

Nik Safuan turut berharap pasukannya tidak diundi dalam kumpulan maut nanti bagi mengurang tekanan agar sasaran empat terbaik mampu dicapai.Jurulatih kelahiran Kuala lipis, Pahang tersebut mengakui sekiranya Skuad Bunga Raya dapat mengelak berdepan pasukan gergasi seperti Jepun mahu pun Hong Kong lebih awal, tidak mustahil pasukan negara berpotensi memburu kedudukan lebih baik pada temasya edisi ke-19 tersebut.“Kalau ikutkan, pasukan gergasi sekarang ialah Jepun, Hong Kong, Korea Selatan dan China. Ini pasukan gergasi yang perlu kita awasi dan saya berharap proses undian akan berpihak kepada kita.“Sebab itu, selepas berakhir perlawanan ujian antarabangsa dengan Singapura baru-baru ini, kita sedang meningkatkan tahap stamina pemain negara. Sewaktu perlawanan di Singapura kecergasan pemain negara masih di tahap sederhana.“Oleh itu, saya mahu menggunakan masa yang ada ini untuk mengilap barisan pemain ragbi negara agar mereka benar-benar bersedia sebelum memulakan cabaran di Hangzhou nanti,” katanya.Jika skuad negara tidak layak beraksi Asian Series dan aksi ujian tidak dapat direalisasi antara pilihan lain adalah dengan mengatur aksi persahabatan ke atas Singapura di Kuala Lumpur.


Belanda rampas gelaran juara trek pecut berpasukan

GLASGOW, 5 Ogos- Belanda menewaskan juara bertahan Australia untuk merampas semula kejuaraan pecut berpasukan lelaki Kejohanan Berbasikal Trek Dunia di Velodrom Sir Chris Hoy di sini.Jeffrey Hoogland, Roy van den Berg dan Harrie Lavreysen meraih kemenangan tipis itu setahun selepas tewas dalam perlumbaan akhir kejohanan sama di Perancis.Lavreysen, 26, yang mempunyai empat gelaran individu, kini memegang lima gelaran juara dalam acara berpasukan dan tiga lagi dalam keirin, eelain juara Olimpik dalam acara individu dan berpasukan.Acara pecut berpasukan wanita tahun ini dimenangi oleh pasukan Jerman. -AFP

(Jeffrey Hoogland, Harrie Lavreysen dan Roy van den Berg meraikan di atas podium selepas memenangi perlumbaan pingat emas pecut berpasukan lelaki/REUTERS)


Malaysian Tigress harungi enam aksi persahabatan di Perth

KUALA LUMPUR, 4 Ogos - Skuad hoki wanita kebangsaan akan menempuh enam aksi dalam siri jelajah perlawanan persahabatan menentang pasukan negeri dan kelab Australia di Perth, bermula 6 hingga 18 Ogos ini.Siri jelajah itu merupakan antara medan persediaan Malaysian Tigress bimbingan Nasihin Nubli Ibrahim, sebelum menghadapi cabaran getir di temasya Sukan Asia Hangzhou 2022, September ini."Perlawanan persahabatan ini juga, kami akan guna bagi meningkatkan lagi keserasian dalam kalangan pemain serta ruang untuk pemain lebih memahami taktikal yang diterapkan oleh pasukan. Salah satu lawan kami ialah Perth Thundersticks iaitu pasukan negeri dan menyertai liga tertinggi Australia."Selain itu pasukan ini (Perth Thundersticks), turut mempunyai barisan pemain dalam skuad latihan kebangsaan, serta memiliki bekas pemain kebangsaan senior dan remaja Australia," kata Nasihin Nubli dalam kenyataan Konfederasi Hoki Malaysia (KHM).Beliau berkata enam pemain remaja yang beraksi di Piala Remaja Asia di Jepun pada Mei lepas, turut dibawa ke Perth bagi memberi mereka peluang membuktikan kemampuan, untuk meneruskan kesinambungan pola pemain skuad kebangsaan."Pemain berusia 20 tahun, Anith Humaira akan membuat penampilan pertama bersama skuad kebangsaan," katanya.

Di Perth, skuad kebangsaan akan menentang Perth Thundersticks sebanyak empat kali iaitu pada 7, 9, 11 dan 13 Ogos, diikuti aksi berdepan Warrick (14 Ogos), sebelum menamatkan siri jelajah itu bertemu Freo pada 16 Ogos. - BERNAMA


Piala Malaysia: Perak bangkit benam Kedah

(Pemain Perak FC Seo Seonung (tengah) mengawal bola ketika bertemu pasukan Kedah Darul Aman dalam saingan Piala Malaysia 2023 di Stadium Perak/BERNAMA)

IPOH, 3 Ogos- Perak FC memanfaatkan kelebihan beraksi di laman sendiri untuk menewaskan Kedah Darul Aman (KDA FC) 3-1 dalam aksi perlawanan pertama pusingan 16 terbaik Piala Malaysia, malam tadi.Pasukan pelawat bagaimanapun terlebih dahulu di depan seawal minit pertama menerusi tandukan ketua pasukan Manuel Ott.Tersentak dengan jaringan itu, Perak FC memperkemaskan permainan namun gagal mencari gol penyamaan sehingga separuh masa pertama berakhir.Sebaik babak kedua bermula, Skuad The Bos Gaurus tidak menunggu lama untuk menjadikan keduduakan satu sama.Kapten pasukan, Luciano Guaycochea menyempurnakan sepakan penalti pada minit ke-48 selepas bola dikesan terkena tangan pemain pertahanan KDA FC.Berselang tujuh minit kemudian, Luka Milunovic menjaringkan gol kedua Perak FC apabila bijak menyudahkan bola hantaran Firdaus Saiyadi. Kedah kemudian dipaksa beraksi dengan 10 pemain selepas Rodney Celvin diperintah keluar padang pada minit ke-61.Kelebihan tersebut dimanfaatkan pasukan tuan rumah menerusi gol ketiga oleh Hakimi Mat Isa pada minit ke-86.Jurulatih Perak FC, Yusri Che Lah nyata berpuas hati dengan kesungguhan barisan pemainnya sehingga berjaya mencipta kemenangan di Stadium Perak di sini."Saya beri pujian kepada semua pemain. Persembahan yang hebat, saya hilang kata-kata tentang prestasi pasukan. Yang penting mereka bangkit selepas ketinggalan dan beraksi seperti yang saya inginkan. Itu yang menjadi tonik kejayaan malam tadi (Khamis)," kata Yusri. Sementara itu pengendali KDA FC, Nafuzi Zain jelas kecewa dengan keputusan perlawanan meskipun mendahului seawal minit pertama. "Kita banyak menunggu, kita tidak memberi tekanan pada pihak lawan. Terlalu banyak memberi ruang, di situlah nampak kita bergelut. Kita tidak bermain seperti sepatutnya kita main, apa yang biasa kita main. Mungkin 10 minit saja, lepas tu kita hanya bertahan terlalu memberi ruang memudahkan Perak," kata Nafuzi.Aksi timbal balik di Stadium Darul Aman akan berlangsung pada 18 Ogos.

(Pemain Perak FC Luka Milunovic (dua, kanan) digasak pemain lawan ketika bertemu pasukan Kedah Darul Aman dalam saingan Piala Malaysia 2023/BERNAMA)


Kehadiran Sadio Mane bakal perkuat jentera serangan Al-Nassr

RIYADH, 3 Ogos- Kelab Liga Pro Saudi Pro, Al-Nassr mengesahkan menandatangani penyerang Bayern Munich, Sadio Mane pada Selasa dan akan bergandingan dengan pemenang Ballon d'Or lima kali, Cristiano Ronaldo.Pemain antarabangsa Senegal itu adalah pemain berprofil tinggi terkini yang menyertai liga Saudi yang kaya dengan wang tunai.Kedua-dua kelab mengumumkan perpindahan yang melibatkan bekas bintang Liverpool itu yang dianggarkan media Jerman sekitar 30 juta euro dengan gaji tahunan untuk Mane sebanyak 40 juta ditambah 10 juta bonus berdasarkan keputusan.Terdahulu pada Selasa, Mane, 31, mengecam pemergiannya dengan baki dua tahun kontraknya di Bayern."Meninggalkan Bayern menyakitkan saya. Saya akan mengharapkan pengakhiran yang berbeza," katanya kepada Sky Germany.Sentimen itu disuarakan oleh bos Bayern, Thomas Tuchel apabila dia bercakap di Singapura pada malam perlawanan persahabatan menentang Liverpool.

“Kami berpelukan panjang dan erat dan kami berdua bersetuju bahawa kami tidak menyukai apa yang berlaku sekarang tetapi kami fikir ia adalah yang terbaik dalam situasi ini,” kata jurulatih Bayern itu."Kadang-kadang perkara tidak menjadi kerana semua orang mahu ia berjaya. Secara peribadi saya sentiasa mempunyai hubungan yang sangat baik dengannya dan ini akan kekal.“Saya benar-benar faham bahawa dia berasa sakit hati dan saya juga tidak akan berasa gembira jika perkara seperti ini berlaku.Mane pernah memenangi Liga Juara-Juara dan Liga Perdana dalam enam musim bersama Liverpool dan merupakan bahagian penting dalam tiga penyerang Jurgen Klopp dengan Mohamed Salah dan Roberto Firmino.Ketika Liverpool memenangi kejuaraan liga Inggeris pertama mereka selama 30 tahun dalam musim 2019-2020 yang dilanda pandemik, Mane menjaringkan 18 gol.Pada musim panas 2022, apabila dia memenangi Pemain Terbaik Afrika, Mane memutuskan dia mahukan cabaran baharu, khabar angin yang tidak disahkan mengatakan dia sudah bosan berkongsi tumpuan dengan Salah dari Mesir di Anfield.Bayern meletakkan peranan utama untuk Mane, berjanji untuk menjadikannya pemain serangan yang baharu sejurus kehilangan khidmat Robert Lewandowski yang menyertai Barcelona.- AFP


Isu tuntutan baki kontrak Teong Kim, belum temui titik akhir

IPOH, 3 Ogos- Isu tuntutan pembayaran baki kontrak bekas jurulatih Perak FC, Datuk Lim Teong Kim masih belum menemui titik noktah.Rundingan bersama bekas majikannya itu dilaporkan tidak mencapai kata sepakat.  Beliau bagaimanapun enggan menjelaskan butiran rundingan bersama Perak FC.  "Saya tidak boleh maklumkan perkara yang kami bincangkan bersama. Saya harap kamu semua faham. Kita akan ada satu lagi sesi rundingan.Saya harap perkara ini tidak dibawa untuk tindakan mahkamah sebaliknya mereka akan buat satu solusi perdamaian," kata Teong Kim kepada pemberita di Jabatan Perhubungan Perusahaan Perak, di Bangunan Persekutuan, di sini.

Rundingan seterusnya bersama Perak FC akan diadakan 26 Ogos depan.

Sementara itu, Ketua Pegawai Eksekutif Perak FC, Bobie Farid Shamsudin berkata Perak FC masih terbuka untuk melakukan rundingan seterusnya.  Bobie turut menegaskan pihaknya kekal dengan pendirian bahawa kelab itu tidak menahan atau berhutang sebarang bayaran terhadap bekas jurulatih itu.  "Dia ada hak untuk buat apa yang dia nak tetapi kami kekal dengan pendirian sama. Dia boleh buat apa yang dia fikir betul," kata Bobie kepada pemberita.

(Ketua Pegawai Eksekutif Perak FC, Bobie Farid Shamsudin)


Frans Kratzig selamatkan maruah Bayern Munich di Singapura

SINGAPURA, 3 Ogos- Jaringan pemain muda Bayern Munich, Frans Kratzig berjaya melakar kejutan apabila Bayern dinobatkan sebagai pemenang bagi perlawanan persahabatan pramusim menentang ketika menentang Liverpool pada Rabu.Gol masa kecederaan itu berjaya memisahkan keputusan seri perlawanan, sekali gus meletakkan Bayern di depan dengan jaringan 4-3.Pemain berusia 20 tahun itu merembat melepasi Alisson ketika perlawanan memasuki masa kecederaan untuk menyelesaikan pertemuan mendebarkan di hadapan hampir 50,000 penyokong di Stadium Kebangsaan Singapura.Tirai jaringan dibuka seawal minit ke-2 oleh pemain meningkat naik Liverpool, Cody Gakpo disusuli gol kedua menerusi tandukan pemain pertahanannya, Virgil van Dijk.Tidak lama selepas itu, Serge Gnabry dan Leroy Sane bangkit menyamakan kedudukan sebelum tamat separuh masa pertama, masing-masing pada minit ke-32 dan minit ke-42.Luis Diaz kembali meletakkan Liverpool di depan masuk babak kedua sebelum Josip Stanisic menyamakan kedudukan 3-3 pada minit ke-80 dan Kratzig memastikan kemenangan buat Bayern sehingga tamat permainan.Bek kiri dari pasukan remaja Bayern, Kratzig telah mempamerkan aksi mengagumkan pada jelajah pramusim kelab itu di Asia.Pengurusnya, Thomas Tuchel turut meluahkan rasa gembira dengan prestasi Kratzig pada Rabu apabila dia ditempatkan di posisi menyerang.

“Jangan terlalu teruja tetapi dia seorang lelaki yang baik. Pertama sekali, dia mempunyai perwatakan yang baik, pemain bola sepak yang sangat baik dan sangat bijak dan bijak di atas padang.""Dia sangat kuat apabila kami menukarnya ke posisi menyerang. Saya tidak tahu sejauh mana dia boleh bermain di sana kerana dia biasanya seorang pakar pertahanan."Dia bermain dengan baik sejak hari pertama jelajah kami, dalam latihan dan dalam perlawanan kami menentang Manchester City dan Kawasaki Frontale di Tokyo dan dia menamatkan dengan cara yang sangat menakjubkan," kata Tuchel.Festival Bola Sepak Singapura 2023 turut disertai kelab terkemuka dunia lain seperti Tottenham Hotspurs, Leicester City, AS Roma dan wakil tuan rumah, Lion City Sailors.


BAM buat ‘pusingan-u’ tawar Misbun habiskan kontrak hingga hujung tahun

KUALA LUMPUR, 2 Ogos - Persatuan Badminton Malaysia (BAM) membuat ‘pusingan-u’ dengan memberikan tawaran kepada Datuk Misbun Sidek menghabiskan kontrak sebagai Pengarah Kejurulatihan Perseorangan Remaja Akademi Badminton Malaysia (ABM) sehingga hujung tahun ini.Presiden BAM, Tan Sri Mohamad Norza Zakaria, yang melangkaui keputusan dibuat Jawantankuasa Khas baru-baru ini, berkata tawaran dibuat kepada Misbun itu membolehkannya untuk membimbing pemain remaja ke Kejohanan Remaja Dunia 2023 di Spokane, Washington dari 25 Sept hingga 8 Okt ini.Sehubungan itu, beliau yang tampil untuk menjernihkan keadaan, meminta maaf bagi pihak BAM kepada Misbun dan menyatakan isu tersebut timbul susulan masalah komunikasi antara kedua-dua pihak sebelum ini.“Untuk tawaran kembali jawatan Misbun dan jika beliau tidak berminat, boleh jumpa kita dan jawatankuasa khas bersedia bertemunya bagi menyelesaikan secara baik supaya kita tidak mahu ada masalah selain enggan ada pihak rasa teraniaya dan dipinggirkan,” katanya pada sidang media, di sini, hari ini.Mohamad Norza berkata beliau sebenarnya dimaklumkan oleh Timbalan Presiden BAM, Datuk V. Subramaniam, yang mengetuai jawatankuasa khas bagi menyiasat kegagalan di Kejohanan Remaja Asia 2023 di Yogyakarta, Indonesia, bulan lepas, bahawa Misbun menerima keputusan untuk ditamatkan kontrak lebih awal.Sekiranya Misbun tidak bersetuju dengan keputusan tersebut, Mohamad Norza berkata beliau akan berjumpa dengan bekas pemain negara itu bagi meleraikan permasalahan yang timbul.“Jika ketika itu Misbun tidak setuju, saya akan pergi jumpa sebab saya ada hubungan istimewa dengannya. Saya tidak pernah tidak menghormatinya...saya mahu minta maaf bagi pihak BAM kerana kita adalah satu keluarga besar dan tak perlu ada musuh dalam usaha selesaikan perkara ini,” katanya.

Menyorot kembali hubungan istimewanya dengan Misbun sebelum ini, Mohamad Norza berkata beliau sememangya amat menghormati jurulatih berusia 63 tahun itu susulan sumbangan besarnya dalam sukan badminton tanah air sebelum ini.Beliau berkata sebaik memegang jawatan Presiden BAM pada 2017, beliau yang ketika itu kurang pengalaman dalam badminton, menyatakan hasrat kepada ahli majlis BAM untuk mengambil semula khidmat Misbun yang meninggalkan badan induk sukan tersebut pada 2011.“Hala tuju saya ketika itu sebagai presiden adalah memandangkan saya berada dalam era akhir Datuk Lee Chong Wei, saya tertanya-tanya siapa selepasnya. Saya beritahu Chong Wei boleh tak kenalkan dengan Misbun kerana beliau pernah lahirkan Chong Wei dan Roslin Hashim,” katanya Sebelum ini, biarpun gagal membimbing pemain remaja mencatat kejayaan membanggakan pada Kejohanan Remaja Dunia di Santander, Sepanyol, Mohamad Norza berkata beliau mahu Misbun terus diberi kepercayaan bagi membimbing skuad negara bagi menghadapi saingan Kejohanan Remaja Asia 2023.Bagaimanapun, beliau berkata selepas skuad remaja gagal menyerlah di Yogyakarta, jawatankuasa khas ditubuhkan bagi menyiasat punca kegagalan tersebut sehingga membawa kepada keputusan mereka menamatkan hubungan dengan BAM.Oktober lepas, Malaysia gagal ke suku akhir Kejohanan Remaja Dunia di Santander, Sepanyol dan menamatkan acara berpasukan campuran di tangga kesembilan menumpaskan Denmark, 4-1 dan lebih menyedihkan apabila buat pertama kali, tiada pemain kebangsaan layak ke suku akhir bagi saingan perseorangan.Skuad remaja negara menampilkan persembahan hambar di Yogyakarta apabila mereka tumpas kepada juara bertahan, Thailand, 0-3, di peringkat suku akhir acara berpasukan campuran manakala tiada seorang pun wakil layak ke separuh akhir bagi saingan perseorangan.Jumaat lepas, Subramaniam pada satu sidang media memaklumkan mereka dan Misbun bersetuju secara bersama untuk berpisah.Namun, Misbun pada Isnin lepas sebaliknya mendakwa keputusan tersebut bercanggah dengan apa dimaklumkan kepada media dan memberitahu beliau sebenarnya diberhentikan selepas menghadiri mesyuarat jawatankuasa khas bagi membentangkan ‘post mortem’ kegagalan skuad remaja di Yogyakarta. - BERNAMA


Norza letak jawatan penghujung 2023

KUALA LUMPUR, 2 Ogos- Belum lagi reda dengan isu penamatan kontrak Datuk Misbun Sidek, Persatuan Badminton Malaysia, BAM menerima tamparan apabila Presiden badan induk itu, Tan Sri Mohamad Norza Zakaria mengumumkan peletakan jawatannya pada penghujung tahun ini.Norza berkata, keputusan itu dibuat selepas mengakui telah mempunyai senarai nama beberapa individu yang dikatakan mampu mengisi kekosongan yang ditinggalkannya bagi mengemudi badan induk itu.“Saya juga mahu buat pengumuman hari ini bahawa saya akan meletakkan jawatan pada penghujung tahun ini. “Bagaimanapun, saya sudah ada beberapa nama yang berpotensi dan nama-nama tersebut sudah diserahkan kepada Majlis", katanya kepada pemberita ketika ditemui di ABM di sini.Keputusan itu menyaksikan beliau bakal mengosongkan kerusi nombor satu badan induk berkenaan lebih awal berbanding selepas tamat Sukan Olimpik Paris 2024 seperti yang diumumkannya pada 15 Julai lalu.Tan Sri Norza mula memegang tampuk kepimpinan BAM pada 2017, menggantikan tempat Tan Sri Tengku Mahaleel Tengku Ariff.


Umar cemerlang, pecah rekod kebangsaan kali ketiga

CHENGDU, 2 Ogos-Pemenang pingat emas Sukan SEA acara 400 meter lelaki, Umar Osman terus menampilkan larian bertenaga di temasya Sukan Universiti Dunia di Chengdu, China,Selepas memperbaharui rekod kebangsaan miliknya pada pusingan saringan semalam, atlet berusia 20 tahun itu sekali lagi memecahkan rekod tersebut hari ini.Pada saingan separuh akhir itu, Umar mencatat masa 46.09 saat, sekali gus menyaksikannya layak ke acara final esok selepas berada di tempat keempat keseluruhan.Atlet Australia, Reece Nathaniel Holder muncul pelari terpantas pada separuh akhir dengan masa 45.75 saat.Semalam, Umar mencatat 46.33 saat pada pusingan saringan untuk menamatkan saingan di tempat kedua secara keseluruhan.Catatan itu membolehkan beliau memecahkan rekod kebangsaan 46.34 saat yang dilakukan pada Sukan SEA 2023 di Phnom Penh, Mei lepas.


Melaka mohon peruntukan khas KBS bagi selenggara fasiliti sukan

AYER KEROH, 2 Ogos-Kerajaan Melaka bercadang bagi memohon peruntukkan khas daripada Kementerian Belia dan Sukan (KBS) bagi menyelenggara fasiliti sukan yang dibina ketika menjadi tuan rumah Sukan Malaysia (SUKMA) pada 2010 sebelum ini.Exco Belia, Sukan dan NGO Negeri, V.P Shanmugam berkata, peruntukan itu bagi menjaga dan menyelenggara segala fasiliti sukan digunakan sepanjang SUKMA, selain mengelakkan kerosakan kepada fasiliti berkenaan.Katanya, cadangan itu sudah disuarakan kepada Menteri Belia dan Sukan, namun setakat ini belum ada sebarang kata putus."Kita tidak mempunyai peruntukan bagi menjaga fasiliti ini."Kita dapati fasiliti tersebut rosak dan tidak terjaga tahun demi tahun", katanya pada sidang media Persidangan Kedua, Penggal Kedua, Dewan Undangan Negeri Melaka Ke-15, di sini.


Penyerang import PDRM FC Bruno Suzuki peluk Islam

(Bruno Suzuki sah peluk Islam/FB PDRM FC)

KUALA LUMPUR, 2 Ogos - Penyerang import PDRM FC, Bruno Suzuki sah memeluk Islam di Masjid Pusat Latihan Polis (PULAPOL), di sini, hari ini.Pemain kacukan Jepun-Brazil itu telah mengucapkan dua kalimah syahadah pagi tadi di hadapan Ustaz Arif M. Rajoli.Detik tersebut turut disaksikan Komandan PULAPOL Kuala Lumpur SAC Noor Hisam Nordin, Timbalan Komandan (Kepolisan Am) PULAPOL Kuala Lumpur Supt. Razali Mohamed Shahid, barisan pengurusan, jurulatih dan rakan sepasukannya.“Alhamdulillah dengan syukur ke hadrat Allah SWT ingin mengumumkan bahawa pemain PDRM FC, Bruno Suzuki telah memeluk agama Islam. Sesungguhnya hidayah itu milik Allah. Allahuakbar,” menurut hantaran di laman Facebook PDRM FC.Selain PDRM FC, Suzuki yang mula mewarnai kancah Liga Malaysia pada 2017 pernah menyarung jersi Negeri Sembilan FC, Terengganu FC dan Terengganu FC II.Penyerang berusia 33 tahun itu setakat ini telah menjaringkan empat gol dalam saingan Liga Super musim 2023. - BERNAMA

(Penyerang import PDRM FC, Bruno Suzuki/FB Bruno Suzuki)


KDA FC perkuat pasukan, guna khidmat Partiban, Halim Saari

(Pemain sayap KL CIty, J.Partiban dipinjamkan bagi memperkuat skuad Sang Kenari)

KUALA LUMPUR 2 Ogos- Kedah Darul Aman FC (KDA FC) mendapatkan khidmat dua pemain tempatan baharu bagi membantu pasukan itu melakar kejayaan dalam kancah Liga Super dan Piala Malaysia musim ini.Melalui satu kenyataan, kelab itu mengesahkan membawa masuk pemain sayap KL CIty, J.Partiban secara pinjaman dan pemain tengah dan Abdul Halim Saari yang pernah menabur bakti bersama pasukan dari 2016 hingga 2018.Kehadiran Partiban dijangka mampu memperkuatkan bahagian sayap skuad Sang Kenari dengan larian pantas dan hantaran lintang yang berkualiti.Selain membantu KL City melangkah jauh dalam saingan Piala AFC dan Piala Malaysia musim lepas, pemain berusia 30 tahun itu juga cemerlang ketika bersama Perak, Terengganu dan Sarawak.Sementara itu, KDA FC berharap pengalaman dimiliki Halim Saari bersama pasukan Selangor FC dari tahun 2019 hingga 2022 mampu menambah kekuatan di bahagian tengah.

(Abdul Halim Saari/ FB Kedah Darul Aman FC)

Kedua-dua pemain tempatan ini diumumkan dalam jendela perpindahan kedua musim ini selepas Kedah mengikat dua pemain import baharu, Ifedayo Olusegun dan Moses Atede awal bulan lalu.

Dalam pada itu, Partiban mengakui sudah lama menyimpan hasrat untuk menyertai skuad Sang Kenari.Dia juga yakin kepantasan dan pengalaman dimiliki bersama beberapa pasukan besar menjadi punca jurulatih, Nafuzi Zain berminat mendapatkan khidmatnya."Diberi kepercayaan, jadi saya akan buat yang terbaik untuk Kedah. Saya akan bagi apa yang saya ada untuk kuatkan pasukan Kedah," katanya.


Marcelo terpijak kaki pemain Argentinos Juniors, patah dua

RIO DI JANEIRO, 2 Ogos- Bintang bola sepak Brazil, Marcelo Vieira dihukum layangan kad merah sekali gus diarah keluar padang atas kesalahan terjahan keras terhadap Luciano Sanchez, pada aksi Fluminense menentang Argentinos Juniors, awal pagi tadi.Marcelo menangis ketika insiden ngeri itu berlaku, melihat kaki pemain pertahanan Argentinos Jrs itu patah dua.Marcelo menggelecek melepasi Sanchez apabila kaki pendahulunya melepasi bola dan terpijak kaki pemain Argentina itu dengan kuat.Kaki pemain Argentinos itu melengkung pada sudut yang mengejutkan, menyebabkan dia terbaring dalam kesakitan di atas padang.Argentinos berkata Sanchez telah dibawa ke Sanatorium Finochietto berdekatan untuk rawatan dan kelab itu memaklumkan akan berkongsi maklumat semasa berhubung keadaan pemain pertahanannya itu.

“Hari ini saya mengalami saat yang sangat sukar di atas padang."Saya secara tidak sengaja telah mencederakan rakan pemain. Saya ingin mendoakan dia pulih sebaik mungkin. Segala kekuatan di dunia ini,” tulis Marcelo di Instagram.Kelab Brazilnya juga menyiarkan mesej sokongan di platform X, yang dahulunya dikenali sebagai Twitter."Fluminense FC menyatakan solidaritinya dan mendoakan pemulihan segera kepada pemain pertahanan Argentinos Juniors, Luciano Sanchez, yang cedera dalam insiden tidak sengaja pada perlawanan malam ini," bunyinya.

Pusingan pertama pertembungan pusingan 16 berakhir dengan keputusan seri 1-1 di stadium Diego Armando Maradona.- REUTERS


Jawatankuasa ad hoc teliti isu, selesai kemelut PAFA

IPOH, 1 Ogos - Jawatankuasa ad hoc yang ditubuhkan bagi menyelesaikan kemelut dihadapi Persatuan Bola Sepak Perak (PAFA) akan meneliti beberapa isu utama sebelum mesyuarat agung tahunan (AGM) boleh diadakan. Ini termasuk status kelayakan ahli gabungan yang layak mengundi serta semakan kehakiman melibatkan persatuan itu.  Pengerusinya Datuk Seri Abdul Puhat Mat Nayan berkata, perkara tersebut perlu dirujuk dengan terperinci selain perkembangan mengenainya dilaporkan kepada Menteri Belia dan Sukan, Hannah Yeoh serta Pesuruhjaya Sukan (PJS).  Jelas beliau, pihaknya turut mendapatkan nasihat pegawai undang-undang PJS bagi memastikan segala keputusan yang dibuat adil. Tambahnya, semua ahli gabungan PAFA diberi tempoh dua bulan bagi menyerahkan Maklumat Yang Kena Beri (MYKB) kepada PJS sebelum mesyuarat agung tahunan dapat diadakan.  PAFA sebelum ini digantung enam bulan susulan kemelut yang melanda persatuan tersebut, berikutan wujud dua kumpulan yang mendakwa sebagai jawatankuasa sah badan induk itu.


Aksi persahabatan: Syria dan China uji taring skuad Harimau Malaya

KUALA LUMPUR, 31 Julai - Skuad Harimau Malaya akan terus mengasah kemampuan dengan menghadapi dua Perlawanan Antarabangsa Tier 1 September ini.Persatuan Bola Sepak Malaysia, FAM dalam satu kenyataan mengumumkan, perlawanan pertama menentang Syria akan berlangsung pada 6 September diikuti China pada 9 September.Kedua-dua perlawanan tersebut akan berlangsung di Chengdu, China.Setiausaha Agung FAM, Noor Azman Rahman memaklumkan, pengesahan bagi kedua-dua perlawanan ini dibuat menerusi penelitian dan perbincangan bersama ketua jurulatih, Kim Pan Gon selepas undian Pusingan 2, Kelayakan Piala Dunia 2026/Piala Asia 2027, Khamis lalu.Berdasarkan Ranking FIFA terbaharu yang dikemas kini pada 20 Julai lalu, Malaysia berada di kedudukan ke-136 dunia, sementara Syria di kedudukan ke-94 dunia dan China di kedudukan ke-80 dunia.


Piala Dunia Wanita 2023: Zambia catat kemenangan bertemu Costa Rica

HAMILTON, 31 Julai -Pasukan Zambia berjaya mencatatkan kemenangan pertama pada kejohanan Piala Dunia kali ini apabila berjaya menewaskan Costa Rica 3-1.Pada perlawanan yang dilangsungkan di Stadium Waikato hari ini, kedua-dua pasukan mempamerkan aksi seimbang dengan kedua-dua pasukan saling berbalas serangan.Zambia terlebih dahulu membuka jaringan menerusi pemain pertahanan, Lushomo Mweemba pada minit ke-2 perlawanan. Gol berkenaan adalah gol terpantas kejohanan setakat ini.Sepakan separuh 'voli' oleh Mweemba gagal ditampan oleh penjaga gol Costa Rica, D. Solera bagi memberi gol pendahuluan buat pasukan Afrika itu,Costa Rica yang tersentak dengan jaringan awal itu kembali mengatur serangan namun ketumpulan barisan penyerang pasukan itu, menyebabkan pasukan tersebut bergelut mencari jaringan.Zambia yang sesekali mengatur serangan berjaya menggandakan jaringan menerusi ketua pasukan, Barbra Banda yang berjaya menyempurnakan sepakan penalti padfa minit ke-30 selepas dijatuhkan di dalam kotak penalti oleh pertahanan Costa Rica.Bersambung ke babak kedua, Costa Rica melancarkan serangan bertali arus bagi memburu gol pertama.Hasilnya pada minit ke-43, Costa Rica berjaya mendapatkan gol yang didam-idamkan menerusi jaringan pemain sayap kirinya, Daphne Melissa Herrera yang memanfatkan pergelutan di hadapan gol Zambia.Zambia memadamkan sisa-sisa perjuangan Costa Rica dengan jaringan ketiga pada masa tambahan oleh pemain gantian, Racheal Kundananji bagi menjadikan kedudukan akhir 3-1.Kemenangan tersebut tidak mengubah keputusan kumpulan C yang menyaksikan Jepun dan Sepanyol mara ke pusingan 16 terbaik.-REUTERS


Piala Dunia Wanita: Jepun mara ke pusingan 16 dengan bergaya

SYDNEY, 31 Julai-Jepun mengukuhkan reputasinya sebagai pasukan pilihan pada edisi Piala Dunia kali ini apabila menang bergaya menewaskan Sepanyol 4-0 pada perlawanan terakhir peringkat kumpulan C.Pada perlawanan yang dilangsungkan di Stadium Regional Wellington itu, pasukan Sepanyol dilihat mendominasi perlawanan pada separuh masa pertama melalui percubaan berbahaya menerusi penyerang pasukan berkenaan.Namun, serangan demi serangan yang dilancarkan gagal menembusi pertahanan Jepun yang bertahan dengan baik.Corak menyerang yang diterapkan Sepanyol pada perlawanan itu mengundang padah, apabila Jepun melakukan serang balas sehingga berjaya memperolehi jaringan pertama perlawanan pada minit ke-12 menerusi Hinata Miyazawa yang menolak masuk hantaran Endo.Taktik serang balas yang dilakukan Jepun sekali lagi memerangkap pertahanan Sepanyol apabila skuad yang digelar 'Nadeshiko' itu menjaringkan gol kedua pada minit ke-29.Kali ini giliran Riko Ueki menggegarkan gawang Sepanyol menerusi rembatan yang tertampan oleh pertahanan Sepanyol.

(Para pemain Jepun meraikan gol pertama mereka ketika menentang Sepanyol/FOTOAFP)

Meski pun dibarisi barisan pemain bintang seperti Alexia Putellas dan Aitana Bonmati, Sepanyol dilihat gagal melakukan sebarang percubaan pada separuh masa pertama.Penyerang Jepun, Hinata Miyazawa sekali lagi mencuri tumpuan menerusi gol ketiga, pada minit ke-40 dan menjadikan kedudukan 3-0.Gol tersebut merupakan gol kedua peribadi buat Hinata sekali gus meletakkannya sebagai penjaring terbanyak kejohanan setakat ini dengan empat gol.Bersambung babak kedua, Sepanyol dilihat menerapkan permainan menyerang bagi mencari gol, namun, digagalkan menerusi corak permainan serang balas Jepun yang berjaya menutup ruang tengah pasukan Sepanyol.Jepun sekali lagi menjaringkan gol keempat menerusi Mina Tanaka pada minit ke-82 selepas kecuaian pertahanan Sepanyol bagi mengeluarkan bola daripada permainan.Kemenangan tersebut membolehkan Jepun menjuarai kumpulan C dengan memungut 9 mata diikuti Sepanyol sebagai naib juara kumpulan.Kemenangan itu juga membolehkan Jepun layak ke pusingan 16 terbaik dan bakal bertemu Norway, naib juara kumpulan A Ahad ini.-AFP


Klopp bimbang 'trend' perpindahan ke Arab Saudi

SINGAPURA, 1 Ogos- Pengurus Liverpool, Jurgen Klopp menyuarakan kebimbangan dengan tarikh tutup jendela perpindahan liga Arab Saudi yang lebih lewat akan memberi kesan 'buruk' terhadap kelab-kelab Eropah.Ia susulan perpindahan bekas penyerangnya, Sadio Mane yang menyertai kelab Arab Saudi, Al-Nassr selepas semusim bersama Bayern Munich.Sejak awal tahun, kelab di negara Timur Tengah itu berbelanja besar unrtuk membawa masuk pemain terkemuka dunia seperti Cristiano Ronaldo, Karim Benzema dan N'Golo Kante."Pengaruh Arab Saudi? Kita akan lihat. Saya tidak tahu. Buat masa ini, kelihatan mereka mempunyai pengaruh yang agak besar."Saya fikir perkara paling membimbangkan adalah jendela perpindahan di Arab Saudi dibuka selama tiga minggu lebih lama. Jika benar, ia tidak akan membantu situasi di Eropah. Jadi UEFA dan FIFA mesti mencari penyelesaian," katanya menjelang aksi persahabatan pra-musim menentang Bayern Munich di sini.Isnin lalu, pemain tengah Brazil, Fabinho menjadi pemain Liverpool ketiga yang berpindah ke Arab Saudi bagi menyertai kelab Al-Ittihad menerusi perjanjian sebanyak £40 juta (AS$51 juta) selepas Jordan Henderson ke Al-Ettifaq dan Roberto Firmino (Al-Ahli).Tarikh tutup jendela perpindahan liga Arab Saudi pada 20 September iaitu tiga minggu selepas jendela perpindahan musim panas Eropah berakhir. -AFP


Kejohanan Woodball beri impak positif kepada pelancongan, sukan Pahang

(Kejohanan itu melibatkan lebih 485 peserta dari 12 negara, antaranya Kenya, Taiwan, Macau, Hong Kong,Korea Selatan, Singapura, Thailand, Indonesia dan Uganda)

KUANTAN, 31 Julai- Kejohanan Woodball peringkat antarabangsa yang diadakan di De Rhu Beach Resort, Kuantan bermula Khamis lalu telah memberi impak positif kepada pembangunan sukan di Pahang. Menurut Exco Komunikasi dan Multimedia, Belia, Sukan dan Badan-badan Bukan Kerajaan Negeri Pahang, Fadzil Mohamad Kamal, penganjuran kejohanan tersebut turut dapat mencungkil bakat baharu dalam kalangan belia.  Selain itu, secara tidak langsung menggiatkan lagi industri pelancongan di Pahang, di mana ia pertama kali diadakan di kawasan tepi pantai. "Impak dari segi sukan woodball itu sendiri dari segi pelancongan itu juga. Kita harap mereka tertarik dengan layanan yang kita beri, destinasi menarik yang mereka pergi sepanjang kejohanan ini berlangsung. Kita harap mereka akan datang lagi dengan kapasiti yang lebih besar, paling penting mereka mengenali lokasi pertandingan ini sebagai satu destinasi woodball," katanya.

(Fadzil (kiri) menyampaikan hadiah kepada para pemenang)

Beliau berkata demikian selepas majlis penyampaian hadiah Kejohanan Woodball Pantai Dunia Ketiga dan Kejohanan Woodball Terbuka Antarabangsa Malaysia Ke-23di De Rhu Beach Resort, Kuantan, malam tadi. Hadir sama, Presiden Woodball Negeri Pahang, Datuk Suhaimi Mohd Yunus; Presiden Persekutuan Woodball Asia, Thomas Kok Cheng Kar dan Presiden Persekutuan Woodball Antarabangsa, Sean Weng Chi-Hsiang. Kejohanan itu melibatkan lebih 485 peserta dari 12 negara, antaranya Kenya, Taiwan, Macau, Hong Kong, Korea Selatan, Singapura, Thailand, Indonesia dan Uganda.


KBS sentiasa komited sediakan prasarana sukan untuk rakyat

SEGAMBUT, 31 Julai- Kementerian Belia dan Sukan (KBS) sentiasa komited dalam menyediakan prasarana sukan terbaik untuk kegunaan rakyat Malaysia.Tanggungjawab itu selaras dengan dokongan kerajaan membudayakan sukan dalam hidup rakyat selain mendidik amalan gaya hidup sihat.Menterinya, Hannah Yeoh berkata perkara itu dapat direalisasikan menerusi kerjasama semua pihak di samping menambah pelbagai kemudahan sukan di seluruh negara."Untuk membudayakan amalan hidup sihat ini, semua pihak perlu bersatu dan bukan sahaja badan kerajaan seperti Pihak Berkuasa Tempatan (PBT), persatuan penduduk, badan korporat dan lain-lain.Selain itu, penyelenggaraan kemudahan dan infrastruktur sukan sentiasa menjadi keutamaan kami untuk memastikan rakyat dapat menggunakan manfaat itu. Tidak kira lapisan usia, penduduk bandar mahu pun luar bandar dapat beriadah bersama," kata Hannah kepada pemberita ketika beliau turun padang melihat gelanggang futsal yang siap dinaik taraf di Kampung Segambut Bahagia, Kuala Lumpur.

(Gelanggang futsal yang siap dinaik taraf di Kampung Segambut Bahagia)

Sementara itu, Pengerusi Jawatankuasa Penduduk Kampung Segambut Bahagia, Mohamad Ishak berterima kasih kepada kerajaan kerana menaik taraf kemudahan gelanggang futsal berkenaan bagi kemudahan penduduk sekitar."Dahulu, remaja di Segambut ini perlu bermain futsal di luar kawasan namun apabila gelanggang ini sudah dinaik taraf, kami rasa terharu dan terujalah sebab selepas ini kami boleh bersama-sama dengan komuniti lain juga untuk menjalankan aktiviti sukan," kata Mohamad ketika ditemu bual pemberita, pagi tadi.


Diego Godin bersara daripada arena bola sepak

BUENOS AIRES, 31 Julai- Pertahanan Uruguay, Diego Godin memaklumkan persaraannya pada Ahad selepas kelabnya, Velez Sarsfield tewas 1-0 kepada Huracan, perlawanan terakhir Liga Argentina musim ini.Aksi itu menutup tirai kerjayanya bermain bola sepak dalam arena profesional selama 20 tahun yang cukup cemerlang.Bekas kapten Atletico Madrid itu membuat 627 penampilan profesional, menjaringkan 38 gol dan memenangi 10 gelaran, termasuk dua trofi Liga Europa dan tiga Piala Super UEFA bersama Atletico Madrid."Saya yang mahu membuat keputusan sebegini, kekal sihat. Ia mungkin kelihatan mengejutkan tetapi saya telah mempertimbangkannya."Saya kini ada keutamaan lain. Keluarga saya berada di Uruguay dan baru-baru ini saya menjadi bapa. Saya mahu berehat dan menikmati perkara lain dan saya mahu cuba pergi dengan imej yang baik di atas padang," kata Godin yang berusia 37 tahun kepada TV Argentina.

Menerusi sumber rapat, sebelum itu, kelab Nacional Uruguay mempertimbangkan untuk menandatangani Godin tetapi pertahanan tengah itu kekal dengan keputusan terakhirnya untuk meninggalkan padang selepas kelahiran anak perempuannya bulan lalu.Godin memulakan kerjayanya pada tahun 2003 dengan pasukan Uruguay CA Cerro.Dia terus bermain untuk Nacional pada 2006 sebelum berpindah ke Villarreal, Sepanyol semusim kemudian.Pemain pertahanan itu kemudian menyertai Atletico pada tahun 2010, di mana dia mencipta nama untuk dirinya sebagai kapten pasukan selama sembilan musim.Godin tiba di Velez pada pertengahan 2022 berikutan kejayaan Eropah yang turut termasuk di Inter Milan dan Cagliari dan selepas menghabiskan enam bulan di Atletico Mineiro, Brazil.Dia hanya ditampilkan sebanyak 161 kali oleh Uruguay dan muncul dalam empat edisi Piala Dunia sebagai sebahagian daripada generasi emas yang memenangi Copa America 2011 dan menduduki tempat keempat pada Piala Dunia 2010.- REUTERS


Chelsea pilih Axel Disasi, perkuat jentera pertahanan

LONDON, 31 Julai- Pemain pertahanan Perancis, Axel Disasi sah berhijrah ke kelab gergasi Inggeris, Chelsea.Menurut laporan media Britain, pemain berusia 25 tahun itu bersedia untuk ke Stamford Bridge selepas mencapai perjanjian perpindahan bernilai £45 juta pound ($49.58 juta).Penyertaan Disasi akan memberi pilihan kepada kelab untuk menampung rakan senegaranya yang cedera, Wesley Fofana.Disasi dijangka bersaing untuk posisi bek tengah dengan pemain seperti Thiago Silva, Trevoh Chalobah dan Levi Colwill, manakala seorang lagi pemain Perancis, Benoit Badiashile sedang bersedia untuk kembali daripada kecederaan hamstring awal musim ini.Fofana mungkin terlepas sebahagian besar musim ini selepas menjalani pembedahan pembinaan semula ligamen anterior cruciate (ACL) pada Julai.Disasi merekodkan empat penampilan dan pertama kali dipanggil untuk Piala Dunia 2022 di Qatar, membuat penampilan pertamanya di Perancis dalam kekalahan 1-0 kepada Tunisia di peringkat kumpulan.Chelsea kini giat melakukan pemulihan nasib mereka di bawah pengurus baharu, Mauricio Pochettino.Skuad The Blues menduduki tempat ke-12 dalam kedudukan musim lalu, penamat terburuk mereka sejak 1994.- REUTERS


Saint-Maximin berhijrah ke Liga Pro Saudi

PARIS, 31 Julai- Pemain sayap Perancis, Allan Saint-Maximin kini menjadi pemain terbaharu menyertai Liga Pro Saudi.Berita itu disahkan menerusi satu hantaran kelab bola sepak Saudi, Al-Ahli di platrom media sosial pada Ahad."Kami memilih yang terbaik dan dia salah seorang daripada mereka," kata Al-Ahli di media sosial.Saint-Maximin diikat selamat tiga tahun, meninggalkan kelab Inggeris iaitu Newcastle United ketika liga kerajaan Teluk yang kaya dengan wang tunai dan bercita-cita tinggi itu menjerat seorang lagi pemain peringkat tertinggi.Bagaimanapun, syarat kewangan perjanjian itu tidak didedahkan tetapi laporan akhbar Inggeris menganggarkan ia berada dalam lingkungan £30 juta ($38.5 juta).Saint-Maximin, 26, membuat 124 penampilan untuk Newcastle yang disokong Saudi dan menjaringkan 13 gol sejak menyertai dari Nice pada 2019.Senarai pemain berprofil tinggi berpindah ke Liga Pro Saudi semakin bertambah termasuk Cristiano Ronaldo, Roberto Firmino, Riyad Mahrez, Karim Benzema dan Jordan Henderson.- AFP


SABAH FC bawa pulang tiga mata tundukkan Penang FC 2-1

KUALA LUMPUR, 31 Julai - Sabah FC berjaya membawa pulang bekalan tiga mata berharga selepas menundukkan Penang FC 2-1 pada aksi Liga Super 2023 di Stadium Bandaraya Pulau Pinang, George Town, malam tadi.Babak pertama menyaksikan, skuad Sang Badak selaku pelawat terlebih dahulu membolosi gawang Penang FC seawal minit kesembilan selepas bola yang disepak Ramon Machado de Macedo terkena kaki Irfan Fazail dan melantun masuk ke dalam gol tuan rumah. Sabah FC terus menambah duka anak didik Manzoor Azwira Abdul Wahid apabila menggandakan kedudukan hasil tandukan Ramon selepas menerima hantaran lintang pemain kelahiran England Daniel Ting pada minit kecederaan (45+2). Bersambung babak kedua, skuad Harimau Kumbang yang cuba bangkit melakukan serangan balas berhasil menembusi benteng Sang Badak apabila Muhammad Alif Anuar Ikmalrizal yang membuat larian jauh sebelum melakukan sepakan penyudah selepas menerima hantaran Muhammad Hadin Azman pada minit ke-76. Asakan demi asakan dilakukan kedua-dua pasukan untuk mencari gol tambahan hingga ke wisel penamat dan keputusan kekal 2-1 memutlakkan kemenangan buat Sabah FC. Kemenangan itu sekali gus mengubat luka skuad kendalian Datuk Ong Kim Swee yang tewas 0-1 semasa menentang Selangor FC minggu lepas namun kekal berada di tangga kelima liga dengan mengutip 36 mata manakala Penang FC kekal di tangga ke-10 dengan 19 mata. Sementara itu, di Stadium Darul Makmur, Kuantan, Sri Pahang FC memanfaatkan peluang bermain di laman sendiri mencatat kemenangan tipis ke atas Perak FC 1-0 untuk mengutip tiga mata penuh. Skuad Tok Gajah menguasai perlawanan namun hanya berhasil memecah kebuntuan pada babak kedua menerusi kapten pasukan Shaheeswaran Thavakumar yang meledakkan gol tunggal pada minit ke-15. Sri Pahang kini menghuni tangga keempat liga dengan 37 mata manakala Perak FC di tempat ke-11 dengan 13 mata.- BERNAMA

(Aksi perlawanan Liga Super - Sabah FC  menundukkan Penang FC/FOTO Malaysian Football League)


Tammy cipta sejarah raih emas pertama Malaysia di Universiade

KUALA LUMPUR, 30 Julai - Atlet wushu Tammy Tan Hui Ling, melakar sejarah apabila menamatkan penantian 38 tahun untuk meraih pingat emas pertama Malaysia, pada temasya Sukan Universiti Dunia (Universiade) di Chengdu, China hari ini.Tammy, yang baru menyambut ulang tahun kelahiran ke-22 pada Khamis lepas, mengungguli acara Qiangshu wanita, selepas mencatat 9.613 mata pada saingan di Chengbei Gymnasium.Wakil Macau, Weng Ian Wong (9.593) dan Lydia Sham Hui Yu (9.583) dari Hong Kong, masing-masing meraih perak dan gangsa acara itu, menurut laman web rasmi temasya.“Tammy menamatkan igauan hampir 38 tahun pingat emas untuk Malaysia sejak penyertaan di Universiade Kobe, Jepun 1985,” menurut catatan di Facebook Sukan IPT (Institut Pengajian Tinggi).Sebelum ini, kem wushu menghadiahkan dua gangsa di Chengdu menerusi Mandy Cebelle Chen dan Calvin Lee Wai Leong, masing-masing menerusi acara Tajiquan wanita dan Nangun lelaki.Pencapaian terbaik Malaysia sebelum ini ialah kejayaan membawa pulang tiga perak dan empat gangsa daripada edisi 2017 di Taiwan.- BERNAMA


Kuala Nerus rangkul juara Kejohanan Ragbi MSS Terengganu 2023

(MSS Kuala Nerus menang ke atas MSS Besut 20-19 pada perlawanan akhir di Kompleks Gong Badak, semalam)

KUALA TERENGGANU, 30 Julai- Majlis Sukan Sekolah (MSS) Kuala Nerus menang ke atas MSS Besut 20-19 pada perlawanan akhir Kejohanan Ragbi Bawah 18 Tahun yang melabuhkan tirainya di Kompleks Gong Badak, di sini, semalam. Walau Kuala Nerus bermain baik, Besut yang hadir sebagai pasukan pilihan mendominasi separuh masa pertama dengan kelebihan satu try sebelum menuju bilik persalinan dengan mata 15-12. Memasuki separuh masa kedua, Besut terus menjarakkan kedudukan dengan menambah satu lagi try bagi memimpin perlawanan dengan mata 19-12. Ketika kejuaran hampir di genggaman, Kuala Nerus meragut impian Besut pada minit-minit akhir perlawanan dengan try menarik bagi keputusan tipis 20-19 berpihak Kuala Nerus untuk bergelar juara."Kita mendapat try yang pertama tapi kita bolos untuk kali yang pertama dan mental pelajar..mental pasukan player nampak agak gugup tapi Alhamdullilah kami bangkit pada last minute untuk mendahului pasukan MSST Kuala Besut.Alhamdullilah," kata Ketua Jurulatih MSS Kuala Nerus, Mohd Nazrin Dasir.

(Ketua Jurulatih MSS Kuala Nerus, Mohd Nazrin Dasir)

Kemenangan ini sekali gus memberi tiket buat pemain-pemain MSS Kuala Nerus untuk mewakili Terengganu ke pentas kebangsaan Majlis Sukan Sukan Sekolah Malaysia(MSSM) yang dijadualkan untuk berlangsung pada 24 Ogos nanti di Kota Bharu, Kelantan.  Sebanyak tujuh pasukan dari setiap daerah dalam negeri Terengganu kecuali MSS Hulu Terengganu yang tidak dapat menyertai kejuaraan tahunan pada edisi kali ini. "Sebenarnya Terengganu bersedia..kita sudah bersedia untuk menghadapi MSSM 2023 pada 24 Ogos nanti di Kota Bharu. InsyaAllah..Terengganu akan lakukan sesuatu," kata Penolong Pengarah Jabatan Pendidikan Terengganu, Amrul Adam And Aziz.


Meilutyte pecah rekod dunia acara 50 meter kuak dada

FUKUOKA, 30 Julai - Perenang Lithuania, Ruta Meilutyte mencipta rekod dunia baharu bagi acara 50 meter (m) kuak dada wanita ketika meraih pingat emas di Kejohanan Akuatik Dunia, hari ini.Ruta mencatat masa 29.16 saat (s) untuk mengatasi perenang Amerika Syarikat (AS), Lilly King (29.94s) dan perenang Itali, Benedetta Pilato (30.04s).

Semalam, Ruta menyamai rekod dunia di peringkat separuh akhir acara itu dengan catatan 29.30s."Saya dapat merasakan bahawa saya pasti berjaya melakukannya. Saya menikmati peningkatan sepanjang masa," katanya.Ruta bersara pada 2019 ketika berusia 22 tahun selepas digantung dua tahun kerana tidak hadir tiga ujian doping menyebabkannya tidak dapat beraksi di Sukan Olimpik Tokyo sebelum kembali bertanding pada 2021.Ruta yang tidak pernah gagal ujian itu merupakan bintang pada temasya Olimpik London 2012 apabila dia yang ketika itu berusia 15 tahun memenangi emas acara 100m kuak dada wanita.-AFP


Liga Super: JDT lebar cengkaman, menang 2-0 ke atas Selangor

ISKANDAR PUTERI, 30 Julai- Johor Darul Takzim (JDT) terus melebarkan cengkaman di persada Liga Super selepas merekod kemenangan 2-0 ke atas Selangor dalam aksi di Stadium Sultan Ibrahim, Iskandar Puteri malam tadi.  Kedua-dua gol dijaringkan pemain kelahiran Brazil, Heberty Fernandes dan Bergson Da Silva pada babak kedua perlawanan.  Selangor yang turun tanpa kelibat pemain utama, Faisal Halim berjaya mengimbangi perlawanan terutama semasa separuh masa pertama walaupun tanpa percubaan tepat menguji Samuel Somerville.  Kemasukan pemain import baharu JDT, Heberty Fernandes pada separuh masa kedua berjaya mengubah rentak serangan tuan rumah.  Hantaran Oscar Arribas pada minit ke 78 berjaya disudahkan Heberty untuk jaringan sulungnya bersama JDT.   Menuju minit-minit akhir perlawanan, tuan rumah dihadiahkan sepakan penalti selepas berlaku kekasaran di dalam kotak penalti oleh Harith Haiqal yang menjatuhkan Bergson.  Pemain kelahiran Brazil itu tenang merembat masuk menewaskan Sommerville untuk gol kedua Harimau Selatan.  Keputusan itu melebarkan kedudukan JDT di puncak liga dengan 54 mata selepas 18 perlawanan.  Manakala anak buah Tan Chen Hoe dengan 40 mata, selepas 19 perlawanan.  Dalam pada itu, Ketua Jurulatih JDT, Esteban Solari akui berdepan perlawanan yang sukar terutama pada separuh masa pertama, apabila Selangor bertahan secara ampuh.  Namun beliau gembira dengan pemain yang kekal dengan momentum mencipta peluang untuk menghasilkan gol.  "Kami berdepan masalah untuk mencipta peluang yang sepatutnya dan menyukarkan apabila ramai pemain lawan yang berada berdekatan gol. Kami berjaya mengawal perlawanan dan mempunyai peluang menerusi Bergson. Kami mencuba untuk mencipta banyak peluang terutama daripada bahagian tepi dan ada ketika Bergson hampir mencipta gol dan Hiberty yang berada di kedudukan tepat untuk membuka jaringan," katanya.

Sementara Ketua Jurulatih Selangor, Tan Cheng Hoe sedikit kecewa apabila harapan membawa pulangsekurang-kurangnya satu mata di tempat lawan tidak dapat disempurnakan disebabkan kelekaan.  Selain ketiadaan tunggak utama, Faisal Halim yang merencatkan taktikal pasukan selain ditambah beberapa kecederaan pemain.  "Memang kehilangan Mickey menjejaskan corak permainan tetapi inilah perlawanan, kadang kala mana-mana kelab melalui situasi kemungkinan pemain tunggak cedera, kena cari alternatif terbaik untuk atasi dan pastinya kita lihat Mukhairi Ajmal bermain agak baik walaupun pertama kali bermain di posisi tersebut tapi disebabkan bakat yang dimiliki, dia bermain agak baik hari ini," ujar Cheng Hoe.


Terbuka Jepun: Aaron-Wooi Yik tersingkir di suku akhir

KUALA LUMPUR, 28 Julai - Kegagalan terus menghantui beregu lelaki utama negara Aaron Chia-Soh Wooi Yik selepas tersingkir di peringkat suku akhir Terbuka Jepun yang berlangsung di Gimnasium Nasional Yoyogi, Tokyo, hari ini.Gandingan juara dunia itu yang tersungkur di pusingan kedua Terbuka Korea minggu lepas, ditunjukkan jalan keluar oleh pasangan tuan rumah Takuro Hoki-Yugo Kobayashi apabila tumpas 21-10, 15-21, 16-21 dalam pertarungan selama 65 minit.Kejayaan mara ke separuh akhir di hadapan penyokong sendiri menyaksikan Hoki-Kobayashi melebarkan rekod kemenangan ke atas gandingan Malaysia itu apabila merakam kemenangan kelima berturut-turut sejak pertemuan pada Oktober 2021.Aaron-Wooi Yik dan Hoki-Kobayashi, masing-masing beregu nombor empat dan lima dunia ketika ini.Kekalahan pemenang pingat gangsa Sukan Olimpik Tokyo 2020 itu menamatkan cabaran Malaysia di Jepun selepas mereka muncul wakil tunggal beraksi di pentas suku akhir.Sebagai rekod, Aaron-Wooi Yik sering tewas di pusingan kedua dan suku akhir musim ini dan hanya berjaya mara ke final masing-masing pada Terbuka India, Januari lepas dan Terbuka Indonesia (Jun), namun sekadar muncul naib juara.  -BERNAMA

(Aaron Chia-Soh Wooi Yik selepas tersingkir di peringkat suku akhir Terbuka Jepundi Gimnasium Nasional Yoyogi, Tokyo, hari ini)